АҚШ-Эрон: Зиддият кучаймоқда.\nХалқаро атом энергияси агентлиги 8 март, чоршанба куни Эроннинг ядровий дастури масаласини БМТ Хавфсизлик кенгашига тақдим этиш тўғрисида қарор қабул қилганидан сўнг бу мавзудаги мубоҳасалар янада қизиб кетди.\nАҚШ Давлат котибининг Сиёсий масалалар бўйича муовини Николас Бернс Эрон Қўшма Штатлар манфаатларига "бевосита таҳдид" қилмоқда, деди.\nЭрон Хавфсизлик хизматининг юқори даражали мулозими Жавод Воидий Эрон АҚШ ва унинг иттифоқчиларига "зиён-заҳмат етказиши мумкин", деди.\nТомонлар ўртасидаги даҳанаки жангнинг авж олишига Халқаро атом энергияси агентлигининг Эрон ядровий дастури масаласини БМТ Хавфсизлик кенгашига тақдим этиш тўғрисида қабул қилган қарори сабаб бўлди. Чунки, Хавфсизлик кенгаши мазкур масалани кўриб чиқиши оқибати ўлароқ, Теҳронга нисбатан санкциялар қўлланиши мумкин.\nХалқаро атом энергияси агентлиги раҳбари Муҳаммад ал-Барадей тайёрлаган ҳисоботда Эрон ўзининг ядровий дастури бўйича маълумотларни тақдим этишдан ҳамда уранни бойитиш бўйича қайта бошлаган фаолиятини тўхтатишдан бош тортгани таъкидланади.\nАҚШ Намоёндалар палатасининг Халқаро муносабатлар қўмитасида 8 март куни қилган чиқиши чоғида АҚШ Давлат котибининг Сиёсий масалалар бўйича муовини Николас Бернс жумладан бундай деди:\n”Эроннинг ядровий қурол яратишга ҳаракат қилаётгани равшан. Мен бу масалада Европа ва Яқин Шарққа ўтган йили 11 марта бориб келдим. Россия, Хитой, Ҳиндистон, Европа мамлакатлари вакиллари, юзлаб амалдорлар билан айнан шу масалада гаплашдим. Улардан биронтаси ҳам Эроннинг ядровий қурол яратиш устида ишлаётганига шубҳам бор, демади”.\nХавфсизлик кенгаши Эроннинг ядровий иддаоларини "ўта қизғин мунозара қилади", деб кутиб қоламиз, деди Николас Бернс. Кенгаш мазкур масала муҳокамасини 13 март, душанба куни бошлаши мумкин.\nАҚШ Намоёндалар палатаси Халқаро муносабатлар қўмитасининг 8 март кунги мажлисида АҚШ Давлат котибининг Қуроллар назорати ва халқаро хавфсизлик масалалари бўйича муовини Роберт Жозеф ҳам қатнашди. Ўз чиқишида у қатъият билан Қўшма Штатлар Эроннинг ядровий қуролли бўлишига йўл қўймайди, деди.\n“Президент (Жорж Буш) бу масалада музокара ларга ўрин йўқлигини ва Эроннинг ядровий қуролли бўлиши мумкин эмаслигини аниқ билдирган”, - деди Роберт Жозеф.\nАйни пайтда БМТ Хавфсизлик кенгаши доимий аъзоларидан бири, Россия Ташқи ишлар вазири Сергей Лавров мана бу фикрни билдирди:\n“Биз бу бўҳроннинг ҳеч қандай ҳарбий ечими йўқ, деган фикрдамиз. Менимча, Буюк Британия ва Германия ҳам мана шундай фикрда. Бу мамлакатлар позициясини уларнинг ташқи ишлар вазирлари билдирди. Санкциялар бўҳрон ечимини топиш учун восита бўла олмайди. Буни яқин тарих ҳам кўрсатиб турибди”.\nСергей Лавровнинг бу гапларидан вето қўйиш ҳуқуқи бор Москванинг Теҳронга нисбатан жазо чоралари қўллаш масаласи кун тартибига чиққан тақдирда розилик бериб юбориши қийинроқ кўринади.\nЛавровнинг фикрича, ХК Эроннинг ядровий дастури эшикларини Халқаро атом энергияси агентлиги учун ёпиб қўймайдиган қарор қабул қилиши лозим. Бундай қарор ядровий қуролларнинг дунё бўйлаб тарқалмаслик режимини сақлаш учун керак, деган фикрни билдирди Россия вакили.\nПрезидент Маҳмуд Аҳмадийнажот 9 март куни қилган чиқишида Эронга қарши кўрилган ҳар қандай жазо чорасига яраша жавоб бўладики, ундан Ғарб Эрондан кўра кўпроқ зарар кўради, деди.


"Мендирман Жалолиддин" - олисларга отланган зафарли карвон. Саломат Вафо. - Nurzamon.uz\n"Мендирман Жалолиддин" - олисларга отланган зафарли карвон. Саломат Вафо.\n”Инсоният тарихи – озодлик эволюциясидан бошқа ҳолат эмас” деб ёзган эди А.Лосев.\nШу маънода тарихий фильм – сериал яратиш осон иш эмас.. Икки серияли фильмни қилиш учун жуда кўп миқдорда маблағ ва меҳнат керак бўлади.Ўртача эллик – олтмиш кишилик техник ходимлар гуруҳи иши ҳисобланади. Аммо, “Мендирман Жалолиддин” каби мураккаб сериални суратга олиш жараёнини ўзбек ва турк ижодкорлари муваффоқиятли уддалабди. Негаки, турк кино ижодкорларининг “Мухташам юз йил”, “Кўсем султон”, “Эртурғул”,”Ҳукмдор Усмон” ва донишманд Султон Абдулҳамид ҳукмронлиги ҳақидаги “Сўнгги император” фильмларини суратга олишда йиғилган катта ижодий тажрибалари бор эди.\n“Мендирман Жалолиддин” сериални 1 - сериясини кўра олдим, ҳалос. Гўёки оғир жангга отланган қўшиндай жуда маҳорат билан ишлаган сериал ижодкорларини муваффоқиятли картина билан табриклайман.\nИжтимоий тармоқларда Жалолиддиннинг арслонни қафасга тушириш саҳнасига кўп одам қарши бўлган эди. Бу эпилог анимацияда қилинган, соҳта- тўқималиги билинади, дейишди. Билмадим, балки, нелардир ажраб қолгандир. Аммо, дунё киноиндустриясининг анимациядан кенг фойдаланаётганига ўн йиллардан ошиб қолди. Масалан: машҳур фильмлар “Аппокалипсис” каби бугунги замонавий фильмлар ютуғи асосида технологиялар ётибди.\nҚолаверса, 1910 йилларда Моноқ беклигининг ҳокими бўлган Нуржон Баҳодирхон бобомнинг Амударё қайирларида сувда йўлбарс билан олишиб йўлбарсни енггани ҳақида тарихий факт бор.Бу ҳақида ёзувчи Ортиқбой Менгиевнинг “Нуржон Баҳодирхон” асарида ёзилган.\n“Жалолиддин Мангуберди ” сценарийси маҳорат билан ишлаган, ўша давр колоритини бериш учун кўп изланган. Албатта, тарихий фактлар доимо сақланиши лозим. Фильмга 13 аср қадимиятини бериш учун оч жигар ранг, яъни фоточилар архив ранг деб атайдиган тус танлангани ўзини оқлаган. Декорациялар, либослар, тақинчоқ аксессуарлар юксак дид билан танланган. Гарчанд, фильм сериал бўлса-да, масалан, Муғулистонга сафар, ёки жанг мизансеналари..табиий ҳолатда сахроларда тасвирга олинган.\nУмумий кадрлар, дрон тасвирлари, жанг мизансеналари, актиёрларнинг жанг қилиши, отларда эркин юриши маҳорат билан уюштирилган. Ўзим фильм яратиш машаққатлари билан таниш бўлганим учун ..айтайлик оммавий жанг саҳналарни сувратга олиш нақадар машаққатли фаолият эканлигини жуда яхши тушунаман.Демак, сериал яратувчилари ..ҳар серияда янгидан фильм, яна тарихий фильм яратишга эришишган. Бунга олқиш айтмай илож йўқ.\nЖалолиддин ролини ўйнаган Эмре Кивилжим турк актиёри менга жуда маъқул бўлди. Унда шоҳ Жалолиддинга ҳос ҳамма ҳусусият ва тамонлар бор экан. Мен туркларни хоразмлик ҳисоблаганим учун аввалдан ҳам Жалолиддиннинг ролини турк актиёри ўйнашини орзу қилган эдим. Фақат бир ҳолат.. маҳоратли актиёр Эмре Кивилжим кейинги сериаларда шижоатли, нигоҳларида қатъият,иссиқлик, меҳр акс этса..дегандим. Негаки, сериал бошланишидаги Мирзо Улуғбекнинг Жалолиддин Хоразмшоҳнинг мардлиги, буюклиги ҳақидаги сўзни эшитдингиз. Актиёр Жавоҳир Зокиров Чингизхон ролига,Гуленай Калкан Туркон Хотун образига жуда мос тушишган. Ўзим Хоразмда туғилганим учун..гарчанд Туркон Хотун тарих олдида тузалмас хатолар этган бўлса-да, уни маликаларга хос кўркам,виқорли,бикахонум посангисида кўришни орзу этардим. Айтайлик, Клеопарта гўзал ва адолатли хотун бўлмаган, аммо, “Клеопатра” фильмида уни Элизабет Тейллор дунё маликаси сифатида намоён этган эди. .\nАсли ушбу муборак сериал ҳақида 1 –сериясини кўриб, фикр ёки хулоса этиб бўлмайди. Ўзим ҳамиша реал фикрлаб тўғри ҳулоса этишга интилганим учун..бу фикрларимни менинг она юртим тарихини, ҳусусан, Жалолиддин Хоразмшоҳ ҳақида сериал яратаётган дўстларим, коллегаларимнинг келажак ишларига кўмаги тегсин деган маънода ёзаяпман.\nБиринчи:Агар мендан фикр сўралганда, зудлик билан фильмнинг номини ўзгартирар эдим. “Жалолиддин Хоразмшоҳ”. Тамом.\nИккинчи: Мен сериал бошидаги арслон саҳнасини қўллаб – қувватлаган эдим. Шундай бўлса ҳам,балки, жамоатчилик фикрини инобатга олиб, бошланишига фильмни кўтариб туриш учун оловли бир саҳна қўшиш керакмикан..Чунки, арслон саҳнаси Туркларнинг “Кўсем султон” сериалида ҳам ишлатилган эди.\nУчинчи: Жалолиддин Мангубердини Чингизхон билан учрашиши..бу каби саҳналар, яъни тарихий ҳақиқатни бузилиши кейинги серияларда бўлмаса яхши бўлар эди. Гарчанд, сериал профессионаллик билан олинган бўлса-да, бу каби қусурлар, фильм келажагига зарар етказиши мумкин.\nТўртинчи: Сериал сценарийси тили равон, саводли яратилган. Шу ўринда ўзбек,хоразм диалектикасидан хабардор ижодкор сифатида бир фикрим бор эди. Фильм персонанжлари, яъни актиёрларнинг 1 шаҳс келишикда сўйлаётган “боргай, келгай” феълини ..”боражак, келажак..” дея тузатилса...\nТўғри, ҳақиқий санъат намуналарини миллат, алоҳида маданият, маконга қаратилмайди. У дунёвий мақомда умуминсониятга хизмат этади. Аммо, бу йил “Оскар” мукофотига лойиқ топилган Пон Жун-хонинг “Газандалар”(“Паразитлар”)” фильми ҳаддан ташқари корейсча, яъни корейс ҳаётини ёрқин ёритгани учун ушбу номдор мукофотга лойиқ топилди.\nШу боис сериалнинг келажак қисмларида хоразмча сўзлар қўлланса ва баъзи жойларда “галади, гетади” феъллари ишлатилса..деган орзуим бор эди.\nФильм юксак профессионаллик билан яратилгани учун баъзи саҳналарини..тарихий турк сериалларидан ажратиш қийин бўлади.\nБешинчи: Фильмда мусиқа катта сиёсат ҳисобланади. Шундайки, баъзи машҳур фильмларни саунтрекини эшитсангиз ҳам кўз олдингизда ўша фильм сюжетлари пайдо бўлади.\nДўстларим.Мен бу сериални дунё тамаддунини ер билан яксон этган Чингизхонга қарши чиққан мислсиз жасур фожеавий шаҳс Жалолиддин Мангуберди ҳақидаги фильм деб биламан. Йўқ, аҳир, нега шундай улуғ лойиҳа, сериалга “Мендирман Жалолиддин” замонавий қўшиғи лейтматив трек этиб олинади. Ишонинг, уни эшитиши билан тамошабиннинг кўз олдига қўл жангини амалга ошираётган ҳарбийлар келади. Имкон бўлса, буни олиб ташлаш лозим. Сериалнинг баъзи жойларида мусиқа кўп берилганидан публицистик кўрсатувларни ёдга солади.\nЯна бир ҳолат. Сериал бошида карнай чалинади. Хоразмда ҳеч қачон карнай бўлмаган. Биламан, балки, карнайни режиссёр фильм маҳобатини ошириш учун фойдалангандир. Буни катта ноғора ясатиб, кўплаб сурнайчиларни деворларни устига чиқариб амалга оширса ҳам бўлар эди. Шавкатли Хоразмшоҳлар қўшинларида улкан жанг ноғора – довуллари қўлланилган. Балки, бугунги кундаги муборак рамазон ойидан олдин Истанбул кўчаларида эшиги олдига хадялар билан чиқиб турадиган турк оналари, болаларини олқишлаб юрадиган довулчилар ўша даврдан сақланиб қолгандир. Чунки, хоразмли турклар ўзлари билан она юртининг Кўнё, Қорамон каби азиз номлари, Уллидоғ каби орзулари, нурли хотираларини олиб кетган эди.\nҚўшиқ, мусиқа Хоразмда, ҳусусан туркий оламда катта сиёсат ҳисобланган. У билан турк Султони Сулаймон Қонуний юз минг лашкари билан ғалаба довулларини чалиб ярим дунёни эгаллаган эди.\nОлтинчи: Фильм актиёрлари либослари ҳақида қисқача сўз. Сериалда актиёрлар фойдаланган саҳна либослари тарихий давр маълумотларига асосланиб яратилгани мақтовга сазовордир. Айтайлик, Хоразмда, ҳатто ўрта хол оиланинг хотин – қизлари ёқут,феруза, қаҳрабо тошлар билан безатилган олтин тақинчоқлар таққан. Хизматчилар оқ тус кумуш тақинчоқлар осишган. Буни Тошкентдаги миллий санъат музейларидан кўриш мумкин.\nХоразмлик ижодкор сифатида бир мулоҳазам бор эди. Хоразмда очиқ ранглар суйимли ҳисобланган. Қизил, яшил,олов, ангоб рангли матодан кийимлар тикилган. Масалан: қишда кийиладиган қўй терисидан тикилган пўстин сирти қизғиш сариқ рангда бўлган. Бош кийим папахлар Хоразмда асосан шерозий тус кийилган. Чўгирмалар ҳам зинҳор қора рангда бўлмаган. Қора чўгирмалар ўша даврдаги кўчманчи туркманларнинг миллий бош кийими ҳисобланган,бу бош кийим уларни саҳрода яшагани учун қишда совуқ, ёзда иссиқдан сақлаган эди.\nБош кийимга катта эътибор қаратиш лозим, негаки, папах – ўша даврда эркакларнинг шаънини белгилаган. Яна буни туркий халқларнинг символи маъносида кўтариш мумкин.\nЕттинчи: “Мендирман Жалолиддин” сериалида “қипчоқ” сўзига кўп урғу берилади. Хоразмшоҳ Отсизнинг онаси Туркон хотун Хоразмнинг қипчоқ уруғидан бўлган. Бу тарихий ҳақиқат, аммо, назаримда уруғлар, тийралар, жузлар каби бўлинишларга эътибор қаратмаслик лозим. Жаҳоннинг буюк империялари, улуғ давлатлар юқори маданиятини диний бўлинишлар, мазхаблар, касталар, уруғлар даъвоси ..барбод этган.\nБиз яратган фильмларимиз, асарларимиз билан дунёга бизнинг бобомиз Жалолиддин Хоразмшоҳ, шундай буюк бўлган, у Хоразмшоҳ бўлгани учун она ери,денгизи, саҳроси, давлати ва онаси, фарзандларини ҳимоя қилиш, озод этиш учун Чингизга қарши ёлғиз ўзи жангга отланган деган маънода келажак авлодларимизни тарбиялашимиз керак.Уларда миллий ғурур пайдо этишимиз даркор.\nМен ушбу мухтасар сўзни ёзиш учун машҳур турк сериаллари яратилиш тарихини ўрганаётганимда бир тарихий фактга дуч келдим. Маълум бўлишича улуғ турк актиёри Холит Эргенч бош ролда ўйнаган, чин маънода мухташамлиги учун ўнлаб мамлакатларга сотилган “Мухташам юз йил” сериалининг бош қаҳрамони Султон Сулаймон Можористонда ҳалок бўлган экан. Умри қаҳрамонлик урушларида кечган турк Султони Сулаймон Қонуний Венгрия билан 40 йил урушиб Можористонни ишғол этганида улуғ ғалабасидан ҳаяжонланиб ўз чодирида вафот этган экан.\nМен туркий халқлар тарихининг мухлиси, кичик бир ёзувчиси..бундан жуда ҳаяжонландим.Балки,бу ҳам худонинг амри..яратганнинг тақдири эканми деб ўйладим. Негаки, Жалолиддин Хоразмшоҳ ҳам бутун дунёни босиб ўтиб, онаси, фарзандари, дойи, аммаларини Хинд дарёсига чўкдириб, энг яқинларидан ҳиёнат кўриб...1231 йилда Туркияда ..Маййафирикан тоғи қоялари бағрида вафот этади.\nЯрим дунёни ишғол этган Султон Сулаймон ҳам 1566 йилда Можористонда пойтахти остонасида вафот этди. Ҳатто, Француз давлат мулозими кардинал Ришалье бундан 447 йил олдинги Sziget венгер қалъаси қамалини “Цвилизацияни қутқарган жанг..”деб баҳолаган эди.Шавкатли Султон Сулаймон вафот этган пайтда унинг барпо этган имппериясининг бир сарҳади Шимолий Африкага, яна бир тамони эса Болқон,замонавий Можористонга етган эди.\nМен мангу тарих ..коинот, оламларни, осмонларни яна бир айлантирдимикан..Негаки, венгерлар..хоразмликларнинг қадим аждодлари деган хабарлар бор эди. Жангавор ўғуз хоразмликлар тарихи аввалдан бошлаб венгер ҳукмдорларининг қўшинларида жанг қилган экан. Бугунги кунларда ҳам олис можор элат, кўйиларида хоразмча, туркча сўзлар сақланиб қолган деган маълумотлар бор. Улар ҳатто нонни “чўрак” деб аташади. Қадим битиклар шавкатли турк Султонини ўз ота –боболари ватанини озод этиб,кўнгли ором олиб..қирқ йиллик мақсадига етиб шу тупроқда кўз эмдимикан деган ёруғ муждалар беради. Аммо, энди бу..янги фильм,янги сериаллар яратиладиган бошқа мавзу.\nPS. Мен “Мендирман Жалолиддин” сериали ўзбек ва турк ижодкорларини кино оламидаги катта қадам, зафарлари билан қутлайман. Жалолиддин Хоразмшоҳ Мирзо Улуғбек лутф этганидек...мислсиз қаҳрамон шаҳс..илоҳим янги сериалнинг ҳам “Муҳташам юз йиллик” сериали муваффоқияти каби зафарлар кутсин. Қутлайман, иншаллоҳ, бу сериал..тарих, аждодлар ва манзилларни бирлаштиражак.\n20 февраль 2021 йи


Унда Ўзбекистон Республикаси Иқтисодий тараққиёт ва камбағалликни қисқартириш вазирининг биринчи ўринбосари Илҳом Норқулов, вилоят ҳокимининг инвестициялар ва ташқи савдо масалалари бўйича ўринбосари Нажмидддинхўжа Шарипов ҳамда PwC компаниясининг бир гуруҳ мутахассислари иштирок этди.\nМаълумот учун, дунёнинг 157 давлатида ўз фирмалар тармоғига эга мазкур компания халқаро миқёсдаги консалтинг ва аудит хизматларини амалга ошириш фаолияти бўйича шуғулланадиган етакчи тармоқлардан бири саналади.\nКелишувга кўра, эндиликда компания мутахассислари томонидан Тошкент вилоятининг ижтимоий-иқтисодий соҳалар бўйича барча йўналишлари ўрганиб чиқилгач, таҳлил қилиниб, истиқболли лойиҳалаштирилади.\nБунда асосий эътибор вилоят ҳудудида инфраструктурани янада ривожлантириш, аҳолининг меҳнат билан бандлигини таъминлаш ҳамда кичик ва ўрта бизнесни ривожлантиришга қаратилади.\nУчрашув якунида вилоят ҳокимлиги ҳамда компания ўртасида Тошкент вилоятини ижтимоий-иқтисодий комплекс ривожлантириш бўйича ҳамкорлик истиқболлари белгилаб олинди.\nМанба: Тошкент вилояти Инвестициялар ва ташқи савдо бошқармаси Ахборот хизмати


Парижда ФИФАнинг 69-конгресси иш бошлади\n5 июнь, 2019, 13:07\nТеглар:ФИФА | ЎФА | Умид Аҳмаджонов\nФранция пойтахти Париж шаҳрида ФИФАнинг 69-конгресси иш бошлади. Бу ҳақда ЎФА расмий сайти хабар тарқатмоқда.\nКонгрессда ташкилотга аъзо 211та мамлакатлар футбол ассоциациялари раҳбарлари қаторида ЎФА биринчи вице-президенти Умид Аҳмаджонов ҳам қатнашмоқда.\nКонгресс давомида бир қатор масалалар муҳокама қилинади. Жумладан, ФИФАнинг ўтган йилдаги фаолияти таҳлил қилиниб, молиявий масалалар кўриб чиқилади. Шунингдек, аудиторларнинг конгрессга ҳисоботи тингланади. Бўлажак режалар кўриб чиқилиб, мусобақаларга тайёргарлик ҳолати текширувдан ўтказилади.\nМазкур конгресс 7 июнь куни Парижда бошланадиган аёллар ўртасидаги Жаҳон чемпионати олдидан ташкил этилаётгани учун аёллар футболи масалалари ҳам конгресс давомида кўриб чиқилади. Аёллар футболини ривожлантириш бўйича аниқ таклифлар бўйича келгуси режалар тузилади.


Африкадан меҳмон келибди! » Ўзбекистон янгиликлари – Zamin.uz\nАфрикадан меҳмон келибди!\nЎзбекистон миллий жамоаси жаҳон чемпионати-2018 саралашининг ҳал қилувчи босқичига йўл олганидан буён мухлисларимиз бир нарсани кутишди - футбол оламида ўз номи ва ўрнига эга кучлироқ терма билан ўртоқлик учрашуви ўтказилишини. Тошкент ёки вилоятлардаги чиройли стадионларда бош жамоамиз ўйинини томоша қилишга илҳақ юртдошларимиз қанча...\nЭкваториал Гвинея термаси ҳақида батафсил маълумот берганимиздан сўнг ўйин ўтказилмай қолди. Рости, Африкадан танланган навбатдаги рақиб (буниси кучлироқ, албатта)ни тўлиб-тошиб таништиргимиз бор, лекин... Лекин «Ўйин яна қандайдир сабаб билан яна бекор қилинса-чи...» қабилида хавотиримиз йўқ эмасди. Масаланинг иккинчи томони шундаки, Буркина-Фасо терма жамоасининг ўртоқлик ўйини учун танлаган таркиби ҳақида бафуржа гапириш қийин. Умуман, жамоа етакчиларининг Франция (Стив Яго, Абдул Каборе), Туркия (Жакарижа Коне, Абду Траоре, Прежюс Накулма), Портагулия (Бакари Саре) ва Голландия (Бертранд Траоре) чемпионатларида тўп суришларини, Европада эса катта футбол мавсуми аллақачон бошланганини инобатга олсак, юртимизга номдор футболчиларнинг келмасликлари ўз-ўзидан тушунарли...\nБУРКИНА-ФАСО ТЕРМА ЖАМОАСИ\nТашкил топган йили: 1960\nФИФАга аъзо бўлган йили: 1964\nБуркина-Фасо футбол федерацияси президенти: Сангаре Сита\nЖамоа сардори: Шарль Каборе («Краснодар»)\nУй стадиони: «4 август номли» арена, Уагадугу шаҳри (сиғими: 35000)\nФИФА рейтингидаги ўрни: 73 (2016 йил июль ойи якуни бўйича)\nБиринчи расмий ўйини: 1960 йил 14 апрель, Юқори Вольта (Буркина-Фасо)-Габон - 5:4\nЭнг йирик ғалабаси: 2015 йил 10 январь, Буркина-Фасо-Свазиленд - 5:1\nЭнг йирик мағлубияти: 1981 йил 30 август, Жазоир-Юқори Вольта (Буркина-Фасо) - 7:0\nЭкипировкаси: Puma (қизил, яшил)\nЭнг кўп ўйин ўтказган футболчиси: Жонатан Питройпа (51та)\nЭнг кўп гол урган футболчиси: Мумуни Дагано (31та)\nБўлажак рақиб таркибини Экваториал Гвинея миллий термасиники билан солиштириб, уни ротация тажрибасини кенг қўллайдиган ва Европада тўп сурадиган легионерларга таянувчи жамоа сифатида таърифлашимиз мумкин. Оддий айтганда, Буркина-Фасо термаси - Африканинг типик жамоаси. Яхши билсангиз керак, миллий жамоамиз шу пайтгача Африка футбол конфедерацияси таркибидаги биттагина терма билан тўқнаш келган. Эслатма ўрнида айтамиз, 1995 йили Афро-Осиё кубоги доирасида ўтказилган ҳар икки ўйинда Нигерия термасига ютқазганмиз - Тошкентда 2:3 ва Лагосда 0:1 ҳисобида.\nБуркина-Фасо терма жамоаси худди бутун мамлакат сингари мураккаб тарихий йўлни босиб ўтган. Жамоа ўтган асрнинг 70-йиллари иккинчи ярмида Африкада бир кўриниш бергач, 80-йилларда негадир яна «йўқолиб» қолади. 1997 йили терма жамоа бошқаруви машҳур француз мураббийи Филипп Трусьега топширилгач, вазият ижобий томонга ўзгара бошлайди. Яъни Буркина-Фасо миллий жамоаси ўсиш сари юз тутади. Трусьедан сўнг ишлаган ҳозирги мураббий Пауло Дуартенинг илк даври (2008-2012 йиллар)да эса Буркина-фасоликлар қитъада яна ўз сўзларини айтишга чоғланишади. Мамлакатда иқтидорлар кўп бўлса-да, ички чемпионатнинг у қадар ривожланмаганлиги ва топ-лигаларда тўп сурувчи футболчиларнинг ўсишдан тўхтаб қолишгани панд бериб, Буркина-Фасо термаси анчагача айтарли натижага эришолмайди. Бу айниқса, мундиал йўлланмаси учун курашда яққол билинади.\nИюль ойи якунига кўра, ФИФА рейтингида 73-поғонани банд этиб турган Буркина-Фасо терма жамоаси 2013 йилги Африка Миллатлар кубоги финалида ўйнади, бироқ бош соврин соҳиби бўлолмади. Жамоа шунингдек, АМК-98да 4-ўринни эгаллаган. Ваҳоланки, буркиналик футболчилар ўша турнирга қадар Африканинг терма жамоалар миқёсидаги бош мусобақасида ҳаттоки, ғалаба нималигини ҳам билишмаганди. Тўғри, илк муваффақиятда чемпионатнинг айнан Буркина-Фасода ўтказилгани катта ўрин тутади. Хуллас, Буркина-Фасо термаси ўз майдонидаги турнир ярим финалида бўлажак чемпион - Миср миллий жамоасига ютқазганди - 0:2.\nАфрика Миллатлар кубоги-2013га келсак, буркиналик футболчилар финалга чиқиш баробарида чиройли ўйинлари эвазига жамоатчилик эътиборини қозонишганди. Дейлик, Бакари Коне ва Жонатан Питройпа турнирнинг рамзий терма жамоасига киришганди. Умуман олганда, Буркина-Фасо термаси тарихда 28 марта ўтказилган ушбу мусобақанинг атиги 10тасида қатнашган, холос. АМКдаги умумий статистикаси ҳам анча салбий: 35та ўйин, 4та ғалаба, 10та дуранг, 21та мағлубият, тўплар нисбати: 30-59.\nБуркина-Фасо миллий жамоаси 1978, 1990, 1998-2014 йилларда жаҳон чемпионати саралаш босқичларида иштирок этди.2018 йилги ЖЧ саралаши 2-раундида эса Бенин терма жамоасига тўқнаш келиб, икки ўйин натижаси (1:2, 2:0)га кўра, 3-босқичга йўл олди.\n2015 йил 12 ноябрь. Бенин-Буркина-Фасо - 2:1. Голлар: Стефан Сессеньон (45Қ2-пен.), Бабатунде Бельо (84) - Прежюс Накулма (51).\n2015 йил 17 ноябрь. Буркина-Фасо-Бенин - 2:0. Голлар: Жонатан Питройпа (17-пен.), Бертранд Траоре (70).\nБуркина-Фасо миллий жамоаси энди ҳал қилувчи босқичда ЖАР, Кабо-Верде ва Сенегал термалари билан битта гуруҳда кураш олиб боради. Квартет ғолибига тўғридан-тўғри ЖЧ-2018 йўлланмаси берилишини ҳам айтиш жоиз. Жамоа 2016 йил ҳисобидан атиги 4та ўйин ўтказди. Африкалик меҳмонлар миллий жамоамизга қарши майдонга тушганларидан сўнг дарҳол ортга қайтишади ва 3 сентябрь куни АМК саралаш босқичидан ўрин олган учрашувда Ботсвана термасини синовдан ўтказишади.\n22:09 Ўзбекистон миллий терма жамоаси январь ойида Грузия билан ўртоқлик учрашуви ўтказади\n17:10 Ўзбекистон МТЖнинг Буркина-Фасога қарши ўртоқлик ўйини «Бунёдкор»дан «Пахтакор» стадионига кўчирилди\n09:54 Миллий терма жамоа Кувайт ўрнига бошқа терма жамоа билан ўйнаши мумкин


БМТ: Сурияда 60 минг одам ҳалок бўлди\nСурияда 2011 йил март ойидан бери давом этаётган зўравонликларда деярли 60 минг одам ҳалок бўлди. БМТ Инсон ҳуқуқлари қўмитаси 5 ойлик тадқиқот натижасида эълон қилган ҳисоботида мана шундай рақамни келтирган.\nБМТнинг инсон ҳуқуқлари бўйича расмийси Нэви Пиллэйга кўра, ҳисоботда 2011 йилнинг 15 мартидан 2012 йилнинг 30 ноябригача ҳалок бўлганларнинг рўйхати берилган.\nСўнгги хабарларга кўра, чоршанба куни Сурияда ҳукумат кучларининг Малиха шаҳрига қилган авиаҳужуми оқибатида камида 30 одам ҳалок бўлган, ўнлаб одамлар яраланган.\nЧоршанба куни, шунингдек, Идлиб вилоятидан Франс-Пресс агентлиги билан ҳамкорлик қилган америкалик журналист Жеймс Фоли 22 ноябрда ўғирлаб кетилгани маълум қилинди. Фоли Суриядан ташқари Ироқ, Ливия ва Афғонистондаги “оловли нуқталарда” ишлаган эди.


“Эгасиз “Кобальт”га нима дейсиз?” - Huquq.uz\n“Эгасиз “Кобальт”га нима дейсиз?”\nФаррух Саидов ҳалол яшаш ўрнига, бировларнинг мулкини фирибгарлик билан қўлга киритишни касб қилиб олганлардан экан. У 2019 – 2020 йилларда бир неча кишини чув тушириб, пулини қўлга киритгани маълум бўлди. Хусусан, Ф.Саидов 2019 йилнинг ноябрь ойида Наргиза Ҳамидованинг ишончига киради. Унга пойтахтнинг Яшнобод туманидаги ҳарбий шаҳарчада жойлашган кўп қаватли уйларнинг биридан бир хонали хонадон олиб, номига расмийлаштириб беришни ваъда қилиб, 47 млн. 500 минг сўмини қўлга киритади ва ўзининг эҳтиёжига сарфлаб юборади.\nБундан ташқари, 2020 йилнинг январь ойида Александр Каминскийни ҳам алдайди. Унга эгаси вафот этиб кетган, меросхўри йўқ бўлган «Кобальт» автомобилини номига расмийлаштириб беришни ваъда қилади. Бу ишни ҳал қилиш учун А.Каминскийдан 26 млн. 745 минг сўм пул олиб, киссасига уради.\nОрадан бир қанча вақт ўтгач пулини қистаган А.Каминскийга ўзининг «УАЗ патриот» русумли машинасини совға қилишини айтади. Бундан хурсанд бўлган Александр унга қандай қилиб яна 700 доллар берганини билмай қолади.\nҚинғир иш бир куни фош этилиши тайин. Ф.Саидов яна бир фуқарони чув тушириш учун қилган ҳаракатини охирига етказа олмади. Департаментнинг Тошкент шаҳар бошқармаси ва ҳуқуқни муҳофаза қилувчи бошқа идоралар томонидан ўтказилган тадбирда ашёвий далил билан ушланди. Жиноят ишлари бўйича Яшнобод тумани судининг ҳукмига асосан унга жазо тайинланди.


ЙЎЛЛАРИМИЗ РАВОН, ҲАЁТИМИЗ ФАРОВОН БЎЛМОҚДА - Ўзбекистон овози газетаси\nЙЎЛЛАРИМИЗ РАВОН, ҲАЁТИМИЗ ФАРОВОН БЎЛМОҚДА\nИстиқлол имкониятлари боис Навоий вилоятининг шаҳару қишлоқларида ҳам мисли кўрилмаган бунёдкорликлар, қурилиш ва ободонлаштириш ишлари амалга оширилмоқда. Айниқса, кейинги йилларда Навоий шаҳрининг қиёфаси тубдан ўзгарди. Бу ерда қисқа фурсатларда қад ростлаган замонавий ва шинам кўп қаватли уйлар кўрган кишининг ҳайратини оширади, ҳавасини уйғотади.\nШаҳарнинг Маҳмуд Таробий кўчаси бўйлаб юрсангиз, шаҳарсозликнинг ўзига хос намуналарига гувоҳ бўласиз. Кейинги 7-8 йил ичида бу ҳудудда кенг кўламли бунёдкорлик ишлари олиб борилди. 14 минг томошабинни бағрига олувчи стадион, кураш, бадиий гимнастика, оғир атлетика, бокс заллари қурилди. Ҳозирда юзлаб ёшлар бу ерда ўзлари танлаган спорт тури бўйича машғулотларда қатнашиб келмоқда. Шаҳар атрофи ободонлаштирилиб, гулзорларга айлантирилди. Текис ва равон йўллар ёқасига ёритгичлар ўрнатилди.\nШаҳар йўлсозлари томонидан амалга оширилаётган ишлар эса алоҳида эътиборга сазовордир. Бугунги кунда шаҳарнинг энг серқатнов ва гавжум кўчаларидан бири ҳисобланган «Ғалаба» шоҳ кўчаси бўйлаб Кармана туманини Навоий темир йўл вокзали билан туташтирувчи автомагистраль йўлини янада кенгайтириш устида иш олиб борилмоқда.\nУшбу автомобиль йўли қурилишини Навоий кўприк хўжалигини сақлашга ихтисослаштирилган таъмирлаш-фойдаланиш корхонаси йўлсозлари олиб бормоқда. Биринчи навбатда тунги чироқ ўрнатиш ишлари бажарилди. Асфальт ётқизиш ишлари ҳам тез кунларда ниҳоясига етади. Пиёдалар ҳаракати хавфсизлигини таъминлаш мақсадида Амир Темур кўчасида 1300 метр узунликда пиёдалар йўлаги қурилмоқда.\n— Йўлни лойиҳалашда биринчи навбатда автомашиналар сонининг кундан-кунга ортиб бораётгани инобатга олинди, — дейди лойиҳа бош муҳандиси\nҒайрат Бобоёров. — Йўлнинг эни 16 метр бўлиб, унинг атрофида сервис хизмати кўрсатиш шохобчалари ҳамда йўловчилар учун бекатлар барпо этилади.


«Cobalt» билан «Malibu» тўқнашди - Huquq.uz\n«Cobalt» билан «Malibu» тўқнашди\n15:30 - 15.03.2021\nТадбиркор Р.Олимжонов «Cobalt» машинасини Бухоро туманида бошқариб бораётиб, эҳтиётсизлиги оқибатида А.Ашуровнинг «Malibu» машинаси билан тўқнашади. А.Ашуров оғир жароҳатланиб, касалхонага ётқизилади.\nТиббий муолажалар туфайли А.Ашуровнинг саломатлиги тикланди. Лекин Р.Олимжонов жабрланувчи касалхонада даволанаётганда ундан бирон марта ҳам хабар олмаган. Бу эса жабрланувчининг етказилган зарарни ундириш мақсадида ҳуқуқни муҳофаза қилувчи органга мурожаат қилишига сабаб бўлди.\nСуднинг ҳукмига асосан Р.Олимжонов қилмишига яраша жазоси олди ва «Malibu»га етказилган зарар ва касалхона харажатлари учун ундан жами 126 млн. 611 минг сўм ундирилиши белгиланди.\nР.Олимжонов зарарни тўламаслик учун турли усулларни қўллади. Бироқ Мажбурий ижро бюросининг Бухоро шаҳар бўлими давлат ижрочилари ваколатларидан тўлиқ фойдаланган ҳолда А.Ашуровнинг бузилган ҳуқуқларини тиклаб, унга зарарни тўлиқ ундириб беришди.


Туркиянинг Адана шаҳрида содир этилган қўпорувчиликларда яралаганлар сони 21 кишига етди\n14:21 / 24.11.2016\nТуркиянинг жанубидаги Адана вилояти маъмурий биноси яқинида миналаштирилган автомобилнинг портлатилиши оқибатида жароҳат олганлар сони 21 киши етган, улардан беш нафарининг аҳволи оғирлиги айтилмоқда. Бу ҳақда DHA агентлиги полициядаги манбасига таянган ҳолда хабар қилмоқда.\nПортловчи мослама ўрнатилган автомобиль Адана шаҳри марказидаги ҳокимлик биноси автомобиллар тўхташ жойида портлатилгани хабар қилинган эди. Бунинг оқибатида, ҳоким Маҳмут Демиртошнинг сўзларига кўра, 2 кишининг ҳаётдан кўз юмгани, 16 кишининг яралангани айтилганди. Айни вақтда жиноятни содир этганликда номаълум аёл киши гумон қилинмоқда.\nТуркия портлаш Адана


ЎзА - Дўстлик алоқаларининг янги кўлами\nДўстлик алоқаларининг янги кўлами\n08.08.2018 22:27 Чоп этиш версияси\nЎзбек ва тожик халқларининг дўстлиги тобора мустаҳкамланиб бормоқда. Мамлакатларимиз ўртасидаги ҳамкорлик алоқалари, айниқса, маданий-гуманитар соҳада изчил ривожланмоқда.\nЎзбекистонлик журналистлар учун Тожикистон бўйлаб ташкил этилган танишув сафари бунинг яна бир ёрқин далилидир.\nЎзбек ва тожик халқларини умумий тарих, яхши қўшничилик, ўзаро ҳурмат ва ишонч, ўхшаш анъаналар бирлаштириб туради. Икки давлат ўртасидаги муносабатларнинг мустаҳкамланиши, биринчи навбатда оддий одамлар ҳаётига ижобий таъсир кўрсатди.\nЎзбекистонлик журналистлар дастлаб Суғд вилояти Хўжанд шаҳридаги Матбуот қасрида "Ҳақиқати Суғд", "Согдийская правда" ва “Суғд ҳақиқати” газеталари фаолияти билан танишди.\n– Тожикистон ва Ўзбекистон Президентларининг саъй-ҳаракатлари туфайли мамлакатларимиз ўртасидаги муносабатлар янги босқичга кўтарилди, – дейди “Суғд ҳақиқати” газетаси бош муҳаррири Фарҳод Жўраев. – Ўзбекистонлик ҳамкасбларимизнинг Хўжанд шаҳрига ташрифидан бошимиз кўкка етди. Ўйлайманки, ушбу сафар ОАВ соҳасида тажриба алмашиш ва конструктив мулоқот учун майдон бўлади.\nШундан сўнг вилоят ижодкор зиёлилари билан давра суҳбати ўтказилди. Анжуманда ижтимоий-маданий соҳадаги ҳамкорлик борасида фикр алмашилди. Қайд этилганидек, ҳозирги кунда Ўзбекистон билан Тожикистон илмий муассасалари, ўқув юртлари, оммавий ахборот воситалари, ижодий жамоалари ўртасида алоқалар фаоллашди. Тадбирда мавжуд салоҳиятдан келиб чиқиб таълим, ишлаб чиқариш, илм-фандаги ютуқ ва тажрибаларни алмашиш бўйича мулоқотни йўлга қўйиш зарурлиги таъкидланди. Бу борада таклиф ва тавсиялар берилди.\nКейинги манзил вилоятнинг Бобожон Ғофуров туманидаги “Арбоб” тарихий қасри бўлди. Ушбу мажмуа тожик халқи учун жуда аҳамиятли ҳисобланади. Тожикистон Президенти ташаббуси билан 2012 йилда бунёд этилган Миллий чойхона биноси ҳам катта таассурот қолдирди.\n“Суғд” эркин иқтисодий зонаси билан танишув чоғида бу ерда фаолият кўрсатаётган корхоналар, тадбиркорларга яратилган имтиёзлар ҳақида маълумот берилди. Ишлаб чиқариш субъектлари раҳбарлари билан бўлиб ўтган учрашувда икки томонлама алоқаларни янада яхшилаш, ҳамкорликда турли маҳсулотлар ишлаб чиқариш, қўшма корхоналар фаолиятини йўлга қўйиш зарурлиги қайд этилди.\nСуғд вилоятининг тарих музейи журналистларда катта қизиқиш уйғотди. Тожик халқи тарихини акс эттирган музейда 15 мингдан ортиқ экспонат мавжуд. Бу ерда ҳар бир даврга тегишли тарихий ёдгорликлардан тортиб, Тожикистоннинг яқин ўтмиши акс этган лавҳалар бор.\nКамол Хўжандий номидаги боғда тожик миллий ҳунармандлиги ва қўл меҳнати маҳсулотлари ярмаркаси бўлиб ўтди. Қардош халқнинг миллий қадриятлари, меҳмондўстлиги, инсонларнинг самимийлиги ва хушчақчақлигини тараннум этган мазкур кўргазма концерт дастурига уланиб кетди.\nИккинчи кун ҳам таассуротларга бой кечди. Ўзбекистонлик журналистлар Истаравшан шаҳрига ташриф буюрди.\nМеҳмонларни шаҳар ҳокими Баҳром Иноятзода кутиб олди. Дўстона, самимий учрашувдан сўнг ҳунармандлар кўргазмаси билан танишилди. Бу ерда каштачилик, гиламдўзлик, пичоқчилик ва ёғоч ўймакорлиги каби ўзига хос ҳунармандлик ишлари намойиш этилди.\nШу куни ўзбекистонлик журналистлар Тожикистон пойтахти Душанбе шаҳрига етиб келди.


Ички ишлар ходими фуқароларга қандай мурожаат қилиши керак?\nКўпинча кўча-кўйда, бозорларда, жамоат жойларда оддий фуқаролар ва ички ишлар ходимлари ўртасида арзимаган сабаблар боис тортишувлар бўлаётганини кўп бора кузатганмиз. Айниқса, машина ҳайдовчиларининг ЙҲХБ ходимлари билан ўзаро низоларига кўпчилигимиз гувоҳ ҳам бўлганмиз. Аслида икки томон ҳам қонунларни яхши билса ўртадаги низоларга ҳеч қачон ўрин қолмайди.\n«Ички ишлар органлари тўғрисида»ги қонуннинг 8-моддаси.


Ўзбекистон қуёш энергиясига 700 млн доллар сарфлайди\n15:23 / 25.08.2015\nЎзбекистон учта қуёш электр станциясини қуришга қаратилган умумий қиймати 700 млн долларлик лойиҳаларни амалга ошира бошлади. Бу ҳақда “Ўзбекэнерго” вакилларига таянган ҳолда Reuters агентлигининг рус хизмат ахборот берди.\nАйтилишича, Ўзбекистоннинг 90 фоиз электр энергияси иссиқлик электр станцияларида ишлаб чиқарилади.\nЭлектр станциялари 2020 йили ишга тушади. Улар берадиган электр қувватининг умумий ҳажми 300 мВт ни ташкил қилади, Ўзбекистонни тўлиқ таъминлаш учун эса йилига 10 гВт электр қувват зарур. Аммо истиқболда станциялар қувватини янада ошириб бориш кўзда тутилган.\n274 млн долларлик биринчи станция қурилиши учун тендер 2014 йили эълон қилинган эди, аммо унинг ғолиби ҳалигача эълон қилингани йўқ. Бу станция Самарқанд вилоятида қурилади.\nНаманган ва Сурхондарё вилоятларида қуриладиган кейинги станцияларнинг умумий қиймати 420 млн долларни ташкил қилади. Улардан ҳар бири 100 мВт ток ишлаб чиқаради.\nЛойиҳалар Осиё тараққиёт банки ҳамда Ўзбекистон тикланиш ва тараққиёт жамғармаси томонидан молиялаштирилмоқда.


13:38 / 07.12.2019 | Nigora Nurmatova | 1477\nАссалому алайкум! Мен бозордаги дўконлардан бирида сотувчи бўлиб ишлайман. Асосан пешин, аср ва шом намозлари вақтида мен ишда бўламан. Дўконимиз кичикроқ, эшигимиз доим очиқ туради. Ёпишга кучим етмайди. Бурчакда қиблага юзланган холда, ўтириб фарзларни ўқийман. Кечагина укам жума намозида эшитган маърузасига биноан ўтириб ўқиб бўлмас экан, деб қолди. Юрагим ғашланиб қолди ва сизларга мурожаат қилдим. Бу холатларда аёлларга қандайдир енгилликлар борми? Тўғриси кўнглим чўкиб қолди. Нима қилишни билмай қолдим?\n– Ва алайкум ассалом! Маърузада тўғри айтибди. Тик туришга имкон бўлиб ўтириб ўқилган намоз адо бўлмайди. Ўша ўтириб ўқиганларингизни қайтадан қазоларини ўқийсиз. Эндиги намозларни тик туриб ўқинг. Бозор четида бемалол тик туриб ўқишга кенг жойлар бор. Эринманг, ҳиммат қилинг. Валлоҳу аълам!\nИстиғфор ёки тасбеҳлар маъноси\nНамоздан кeйин жойни ўзгартириш\nКўп қазо қилиш\nТаҳажжуд намозининг вақти


Создано 26.02.2018 08:25 |\nДавра суҳбатида Экологик маданиятни кенг ва тор маъноларда тушуниш мумкин. Кенг маънода экологик маданият – атроф-муҳитни муҳофаза қилиш унинг олдида бурч ва масъулиятни англаган ҳолда табиатга онгли муносабатда бўлиш, она табиатни асраш йўлидаги фаолиятдир. Тор маънода ҳар бир шахснинг табиатни муҳофаза қилиш маданияти дейиш мумкин. Экологик маданият – экологик тарбия, экологик маърифат ва экологик ахлоқни ўзида жамлайди. Яқин ўтмишда атроф-муҳит билан боғлиқ муносабатларда йўл қўйилган хатоларни тузатиш, шахснинг экологик маданиятини ривожлантириш истиқлол йилларида республика маънавий-маърифий муассасалари фаолиятидаги муҳим вазифалардан бирига айланди. Айни пайтда, жамоатчилик эътиборини атроф-муҳитни асраш масалаларига қаратиш ғоят долзарб муаммолардан бири ҳисобланади. Шунга кўра, ҳар бир фуқаро онгида атроф-муҳитни асраш маданиятини шакллантириш ва юксалтириш таълим муассасалари ва кенг жамоатчилик фаолиятининг диққат-эътиборида бўлмоғи лозим. Экологик маданият, энг аввало, оилавий тарбиядан бошланади. Инсон дунёга келибдики, унинг кундалик турмуши, умуман ҳаёти Она табиат билан уйғун ҳолда кечади. Бироқ, инсоният табиат қонунларини ўз фойдаси йўлига бошқариш эвазига турли экологик муаммоларнинг келиб чиқишига сабабчи бўлиб қолди.\nМаҳалла фаоллари ва ёшлар иштирок этган мазкур давра суҳбати давомида соҳа вакиллари Ўзбекистон Республикаси Президентининг 2017 йил 21 апрелдаги “Экология ва атроф-муҳитни муҳофаза қилиш соҳасида давлат бошқаруви тизимини такомиллаштириш тўғрисида”ги ПФ–5024-сонли Фармони, ҳамда “2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида”ги ПҚ–2916-сонли қарорига мувофиқ чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш, муносиб яшаш шароитларини яратиш, ҳудудларда санитария ва экологик вазиятни хамда аҳоли турмуш даражаси яхшилаш мақсадида 2017 йилнинг 1 июлдан эътиборан “Бухоро вилояти Тоза ҳудуд” ДУК Пешку туман филиали томонидан олиб борилаётган ишларга батафсил тўхталди.


ЎзА - "Ҳамшира – 2018": Шоҳиста мамлакат босқичида\n"Ҳамшира – 2018": Шоҳиста мамлакат босқичида\n22.05.2018 15:04 Чоп этиш версияси\nУрганчда “Ҳамшира – 2018” кўрик-танловининг Хоразм вилояти босқичи бўлиб ўтди.\nМамлакатимизда аҳоли саломатлигини сақлаш, соғлом турмуш тарзини тарғиб қилиш, бирламчи тиббий санитария ёрдами кўрсатиш, патронаж ва шошилинч тиббий хизмат билан қамраб олишда ҳамшираларнинг хизмати катта. Хоразм вилояти тиббиёт муассасаларида 15 мингдан зиёд ҳамшира фаолият кўрсатмоқда.\nВилоят соғлиқни сақлаш бошқармаси томонидан ташкил этилган тадбирда аҳолининг репродуктив саломатлигини асраш, болалар ва ўсмирлар соғлиғини муҳофаза қилишда ҳамшираларнинг ижтимоий фаоллиги ва билимини ошириш мақсадида ўтказилаётган бу каби танловларнинг алоҳида ўрни борлиги таъкидланди.\nТанловнинг туман ва шаҳар босқичларида сараланган 11 ҳамшира вилоят босқичида тиббий, ижтимоий ва сиёсий билимини синовдан ўтказди.\nРеспублика ихтисослаштирилган онкология ва радиология илмий-амалий тиббиёт марказининг Хоразм филиали ҳамшираси Шоҳиста Жуманиёзова биринчи ўринни қўлга киритди ва танловнинг мамлакат босқичига йўлланма олди.\nРеспублика шошилинч тиббий ёрдам илмий маркази вилоят филиали ҳамшираси Севара Матназарова иккинчи, Гурлан тумани тиббиёт бирлашмасига қарашли 13-оилавий поликлиника патронаж ҳамшираси Иқболой Ҳайтимметова учинчи ўринни эгаллади.


Ўзбекистон МТЖ ёш футболчилар билан Эронга жўнаб кетди\n17 май, 2018, 08:08 561\nЖорий йилнинг 19 май куни Ўзбекистон миллий терма жамоаси Теҳрондаги “Озодий” стадионида Эрон терма жамоасига қарши ўртоқлик учрашувида майдонга тушади.\nАсосан миллий чемпионатимизда иштирок этаётган ёш футболчилардан ташкил топган миллий терма жамоа ўртоқлик ўйинида майдонга тушиш учун Эронга жўнаб кетди. Футболчилар сафар олдидан Тошкентдаги “Пахтакор” стадионида машғулот ўтказишди.\nМашғулотларда тўлиқ таркиб билан қатнашган футболчилар асосан ўртоқлик ўйинида қўлланиладиган тактика ва айрим стандартлар бўйича машғулот олиб боришди. Эронга етиб боргандан сўнг терма жамоамиз вакиллари мураббийлар кенгаши бошчилигида назарий машғулотларга киришадилар.\nЎзбекистон миллий терма жамоаси Эронга қуйидаги таркибда йўл олди:\nЭргашев Умиджон – «Насаф»\nЭргашев Ботирали – «Навбахор»\nДавронов Раҳимжон – «Машъал»\nАшурматов Рустамжон – «Бунёдкор»\nҚобилов Исломжон – «Бунёдкор»\nКомилов Акрамжон – «Бунёдкор»\nТурсунов Достон – «Нефтчи»\nАлижонов Ҳожиакбар – «Пахтакор»\nОтахонов Аббосжон – «Металлург»\nНарзуллаев Дониёр – «Насаф»\nҲамробеков Одилжон – «Насаф»\nҒаниев Азизжон – «Насаф»\nСидиқов Жавоҳир – «Қўқон 1912»\nТурғунбоев Азизбек – «Навбаҳор»\nЯхшибоев Жасур – «Пахтакор»\nМашарипов Жалолиддин – «Пахтакор»\nКенжабоев Ислом – «Насаф»\nҒиёсов Хуршид – «Бунёдкор»\nСобирхўжаев Сардор – «Бунёдкор»\nЎринбоев Забиҳилло – «Металлург»\nСидоров Андрей – «Қизилқум»


Ўзбек чегарачилари ўзбекни отиб ўлдирди\nФирдавс Хабарларга қараганда, жорий йилнинг 4 октябрь куни Ўзбекистоннинг Туркманистон билан чегара ҳудудида – Қашқадарё вилоятнинг Таллимаржон шаҳри яқинида ўзбек чегарачилари Ўзбекистон фуқаросини отиб ташлаган.\nОтиб ўлдирилган йигит – Мелис Тоштемиров 1982 йилда Қарши туманининг Тўрақул қишлоғида туғилган.\nОила аъзоларининг айтишича, Мелис бир неча йилдан буён Туркманистондан Ўзбекистонга бензин олиб ўтиш билан шуғулланган. Бу ишни у оиласини боқиш мақсадида қилиб келган.\nМ.Тоштемировнинг холаси, Таллимаржон шаҳрида яшовчи Гулчеҳра Қурбонованинг сўзларига қараганда, жияни Туркманистондан бензин олиб келиш учун бораётганида ўзбекистонлик чегарачилар томонидан отиб ташланган. Бу пайтда у ҳатто чегарага яқинлашмаган ҳам. Мелис жуда яқин масофадан туриб отилгани боис шифохонага етмасданоқ жон берган. Оила аъзолари Мелисни қайси чегарачи отганини шу вақтгача аниқ билмайди. Бу воқеага 20 кунча бўлиб қолган эса-да, Мелиснинг ўлимига айбдор чегарачининг жиноий жавобгарликка тортилган-тортилмагани ҳам қоронғулигича қолмоқда. Ҳарбийлардан бирортаси оилага таъзия билдиришга ҳам келмаган.\nМелиснинг онаси Шарофат Расулованинг таъкидлашича, ўғли иш йўқлиги сабабли қўшни давлатдан бензин олиб келиб сотиш билан шуғулланишга мажбур бўлган.\nТўрақул маҳалла фуқаролар йиғини раиси Неъмат Сайфиев қишлоқда жуда кўпчилик ишсиз юрганини рад этди. Унинг билдиришича, ширкат хўжалиги пахтачилик, чорвачилик, ғаллачилик соҳасида катта имкониятларга эга. Бу ерда яшайдиганларнинг кўпчилиги шу соҳада иш билан банд. Мелис Тоштемировнинг бензин контрабандаси билан шуғуллангани сабаби ишсизлик эмас, балки мўмай даромад орқасидан қувишдир.\nГ.Қурбонованинг “Озодлик” мухбирига маълум қилишича, М.Тоштемиров билан содир бўлган воқеадан кўп ўтмай яна бир ўзбек йигити туркман чегарачилари томонидан отилган. Ўқ йигитнинг қўлига теккан.


Россия бош муфтийси патриарх Кирилл конституцияга худога садоқат ва ишонч ҳақида модда киритишни таклиф қилди… - 3 Февраля 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2020 » Февраль » 3 » Россия бош муфтийси патриарх Кирилл конституцияга худога садоқат ва ишонч ҳақида модда киритишни таклиф қилди…\nШу ҳақда патриарх Кирилл фуқаролар билан бўлган навбатдаги учрашув пайтида гапириб ўтди.\n— Келинглар, — деди Кирилл. — Худога ибодат қилайлик, шундай кайфиятда меҳнат қилайлик. Мамлакатимизда қайси миллат вакили бўлишидан қатъи назар барча худонинг борлигига, кароматига, қудратига ишонади. Шундай экан, нега Конституциямизга Яратганга ишонч, садоқат ҳақидаги моддани киритмаслигмиз керак? Бу бизга фақат фойда беради. Ҳеч қачон зиён келтирмайди. Худойимнинг Конституциямизга киритилиши сиёсий саҳнада ҳам бизларга чексиз муваффақиятларни ҳадя этади.\nПатриарх Кирилл ҳукумат аъзоларидан таклифи тезроқ муҳокамага қўйилишини сўради.


27-06-2016 | 19:08\nZAMIN.UZ / Авто / 27 Июн 2016 года1 833\nТошкент шаҳрининг Учтепа туманида истиқомат қилувчи фуқаро ўзига тегишли Captiva автомобилини номаълум шахслар ўғирлаб кетгач, Тошкент шаҳар Яккасарой тумани ИИБ навбатчилик қисмига ариза билан мурожаат қилган. Унга кўра, автомобилни номаълум шахслар ўғирлаб кетган, деб ёзади "Qalampir" нашри. Воқеа жойига этиб келган ички ишлар органлари ходимлари томонидан аниқланишича, ариза муаллифи автомашинасини Абдулла Қаҳҳор кўчасида жойлашган автомашиналар ювиш шахобчасида қаровсиз қолдирганлиги оқибатида олиб қочиб кетилганлиги маълум бўлган. Бу ҳақда Ўзбекистон Республикаси Ички ишлар вазирлиги Матбуот хизмати хабар бермоқда. Тезкорлик билан олиб борилган чора-тадбирлар натижасида ўғирлаб кетилган автомашина Нукус кўчасида тўхтатилди. Жиноятни содир этишда гумонланувчи шахс Жиззах вилояти Бахмал туманида яшовчи 24 ёшли фуқаро бўлиб чиқди. Мазкур ҳолат бўйича жиноят иши қўзғатилиб, тергов ҳаракатлари олиб борилмоқда.\nЎқишни тавсия қиламиз Тошкентда эрта тонгда мудҳиш ЙТҲ содир бўлди (Фото)


14:22 / 10 март 2694 pdf Ўқиш режими + -\nБундан 5 йил аввал ватанимизнинг фахри барчамизга ўрнак бўлган устозимиз шайх ҳазратлари вафот қилдилар.\nУ киши халқимиз учун қанчалик қадрли бўлган бўлсалар, Ислом олами ва дунё уламолари учун ҳам ҳудди шундай қадрга эга эдилар. Сизларга буюк ва машҳур уламоларнинг фазилатли шайх Муҳаммад Содиқ Муҳаммад Юсуф ҳазратлари ҳақидаги баъзи эътирофларини тақдим этамиз.\nАллома Муҳаммад Аввома:\n«Шайх Муҳаммад Содиқ Муҳаммад Юсуф ватанингизнинг ҳақиқий шайхул-Исломидир».\nДунё уламолар ҳамжамияти бош котиби шайх Али Қорадоғи:\n«Шайх ҳазратлари бир ўзлари бутун МДҲ учун етарли даражада фаол ва фидокор олим эдилар. У кишидан кейин у кишининг ўрнини тўлдирадиган олим топа олмадик. Биз у кишига жуда муҳтож бўлганимизда вафот қилдилар».\nҲудойи вақфи раҳбари шайх Усмон Нурий Тўпбош:\n«Шайх ҳазратлари билан дўстлигимиз бор эди. У кишининг хусусияти биргина илм билан кифояланиб қолмади. Руҳий тарбияга алоҳида эътибор берди. Бугунги кунимизда Ислом олами айнан шайх ҳазратларидек олимларга муҳтож».\nШайхул-Ислом Муфтий Тақий Усмоний:\n«Шайх ҳазратларининг хизматларини яқиндан танигач ҳайрон қолдим. Жуда баракотли хизмат қилган эканлар».\nТуркия уламолар ҳамжамияти бош котиби Шайх Умар Фаруқ:\n«Шайх ҳазратлари билан 1990 йили бошларида танишган эдим. Ҳаётимда жуда катта из қолдирган эдилар. У киши ўзбекларнинг эмас, бутун Ислом дунёсининг фахри эди».\nҲиндистон муҳаддислари раиси шайх Неъматуллоҳ Аъзамий:\n«Шайх Муҳаммад Содиқ ҳазратлари Ҳиндистон имоми шайх Қосим Нонутвий каби эдилар. Бу икки олим узун умр кўрмаган бўлсалар ҳам, ўзларидан жуда катта илмий меърос ва кўплаб шогирдлар қолдириб кетганлар».\nИбн Халдун Университети бошқарув ҳайъати раиси профессор Доктор Ирфон Гундуз:\n«Шайх ҳазратлари менга ўз акамдек эдилар. Менинг ҳаётимда жуда муҳим ўринга эгадирлар. Илми ва амали билан дунё уламолари орасида ажралиб турар эдилар».\nТуркия илмий тадқиқотлар маркази илмий раҳбари Ҳидоя Эрдоган:\n«Шайх ҳазратлари жуда-жуда баракали зот бўлган эканлар. Ҳатто\nЎзбекистоннинг энг чекка жойларида ҳам у кишининг шогирдлари ёки асарларини учратдим».\nТуркия Навоий вақфи раҳбари доктор Октай Чотқол:\n«Шайх ҳазратларининг икки хусусиятларини барчага ибрат сифатида тавсия қиламан: ватанини севган ва ҳар қандай ҳолатда ҳам илмга хизмат қилган зот эдилар. Ҳижратда бўлишларига қарамасдан, илмий фаолиятларини асло тўхтатмаган эдилар».\n«Шайх ҳазратлари ҳали ҳам ҳаётлар. Илмий мерослари билан, фарзандлари ва шогирдлари билан биз билан биргалар. Шунчаки жисмоний жиҳатдан биздан ажралдилар, лекин руҳоний жиҳатдан эмас. Модомики у кишини китобларини ўқир, маърузаларини эшитар, шогирд ва фарзандларида истеъфода қилар эканмиз, шайх ҳазратлари биз билан биргадирлар».\nАллоҳ таоло ҳазратимиз каби олимларимизни кўпайтирсин!\nМанба: Муҳаммад Одил Ҳамидов канали\nFeruza 09:04 / 20.10.2020\nАссалому алайкум буни уқиётганларга мен мусулмон булиб туғилганман аммо ҳақиқий мусулмон қандай булишини Шайх хазратларининг асарлари орқали англадим. Менинг армоним Шайх хазратларини тириклик пайтларида танимаганим у кишидан ҳеч қурса бир марта сайт орқали арзимас булса ҳам бирор саволга жавоб ололмаганим, аммо Аллоҳга беадад шукр у кишининг нуридийдалари Одинахон Мухаммад Юсуфдан уз саволларимга жавоб олаётганимдан хурсандман\nNursulton 19:34 / 21.03.2020\nБисмиллаҳи валҳамдулиллаҳ. Аллоҳга ҳамд ва росулуллоҳ соллаллоҳу алайҳи васалламга саловотлар бўлсин. Шайх ҳазратларини Аллоҳ Ўз раҳматига олсин. Мен ҳазратнинг мухлислариман ва у кишининг китобларини катта қизиқиш билан ўқийман. Ҳазратнинг бутун дунё олимлари тарафидан эътироф этилганлиги ҳам у кишини нақадар ишончли уламолардан эканлигининг далилидир. Мен ҳазратнинг ҳаётларини қисман ўрганибоқ шу фикрга келдимки у кишининг ҳаётлари ҳақиқатдан исломга бағишланган умр экан. Қачонки у кишининг Исломга қилган ҳизматлари ва илмларини ёдга олсам ўзимни арзимас ҳисоблаб юбораман. Кишида бундай ҳис буюк шахсларни ўйлагандагина пайдо бўлади.\nИсломбек 00:20 / 20.03.2020\nМаколадан олган фойдам: Аллох кимни суйса бандаларнинг калбига унга булган мухаббатни солиб куяди деган гапни амалий куринишини пайкадим. Сабаби юкорида Хазратимизга нисбатан илик фикрлар билдирган зотлар нафакат инсонлар оммаси, балки уша омманинг бошида турган имомлари! Хазратимизнинг колдириб кетган илмий бойлигидан тугри фойдаланиб, амал килиб биз хам Ислом динимизнинг равнакига хиссамизни кушишлигимизни Аллох насиб килсин. Устоздан бевосита дарс олишлик насиб килмади афсус.\n13:00 / 13.03.2020 2415\n19:30 / 13.03.2020 1107\n3119 16:19 / 08.10.2018\n.Агар кишининг буюклиги унинг қилган ишлари, қозонган зафарлари, имконияти оз бўлсада, кўп иш қилганига қараб баҳоланадиган бўлса, Муҳаммад алайҳиссалом давоми...\n570 13:30 / 12 февраль\nКимёгар олим, Париждаги тиббиёт куллиясининг декани Витос шундай дейди .Агар мен иймоним бир оз бўлсада сустлашганини сезиб қолсам, уни қувватлаш учун Фанлар академиясига шошиламан,. Кимёгар олим Витос\n639 10:30 / 19 март


автор: admin 2018-06-30 просмотров: 212\nШавкат Мирзиёев: Ўзбекистондаги ҳар бир одам мен учун қадрли.\nПрезидент Шавкат Мирзиёев Ўзбекистон карлар жамиятининг Кар-соқовлар маданият марказини бориб кўрди.\nДавлатимиз раҳбари жамият аъзолари билан мулоқот қилиб, уларнинг дарду ташвишлари, соҳадаги камчиликларни сўради.\nБиласизки, давлат халққа хизмат қилади, деган тамойилни ўзимизга мақсад қилиб олганмиз. Сизлар ҳам жамиятимизнинг муносиб аъзосисизлар. Ушбу соҳага ҳамма шароитларни яратамиз. Ўзбекистондаги ҳар бир одам мен учун қадрли, деди Шавкат Мирзиёев.\nДавлатимиз раҳбарининг 2018 йил 11 июндаги “Аҳолининг ижтимоий заиф қатлами бандлигини таъминлашни рағбатлантиришнинг ташкилий чора-тадбирлари тўғрисида”ги қарори асосида алоҳида тоифадаги тадбиркорлик субъектларини қўллаб-қувватлаш, ногиронлиги бўлган шахсларни меҳнат фаолиятига жалб этишга имтиёзлар берилган.\nШу мақсадда Ўзбекистон карлар жамияти ҳудудида тикувчилик корхонаси ташкил этилган. Унга 100 дан зиёд хотин-қиз ишга жойлаштирилган..." - president.uz


ЎЗБЕКИСТОН РЕСПУБЛИКАСИ ОЛИЙ СУДИСАЙЛАШ ҲУҚУҚИ ТЕНГЛИГИ НИМАЛАРДА НАМОЁН БЎЛАДИ? from\nСАЙЛАШ ҲУҚУҚИ ТЕНГЛИГИ НИМАЛАРДА НАМОЁН БЎЛАДИ?\nМамлакатимизда фуқароларнинг ўз конституциявий ҳуқуқлари, шу жумладан, сайловга оид ҳуқуқларини амалга ошириши бирор-бир қийинчилик ва чекловларсиз таъминланиши давлат томонидан кафолатланган. Бу ҳақда сўз борганда, аввало, Президентимиз 2017 йил 22 декабрда Олий Мажлисга йўллаган илк Мурожаатномасида Ўзбекистон Республикасининг Сайлов кодексини ишлаб чиқиш ва қабул қилиш ташаббусини илгари сурганини таъкидлаш лозим.\nШу асосда Сайлов кодекси лойиҳасини тайёрлаш вазифаси 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини 2018 йил — «Фаол тадбиркорлик, инновацион ғоялар ва технологияларни қўллаб-қувватлаш йили»да амалга оширишга оид Давлат дастурига киритилди.\n2019 йил 25 июнда Сайлов кодекси қабул қилинди. Ушбу кодексда Инсон ҳуқуқлари умумжаҳон декларацияси, Фуқаролик ва сиёсий ҳуқуқлар тўғрисидаги пакт, Ногиронлар ҳуқуқлари тўғрисидаги конвенция ва бошқа халқаро ҳужжатларнинг нормалари ҳамда стандартлари билан белгиланган қоидалар ўз ифодасини топган.\nСайлов кодекси Ўзбекистон Республикаси фуқароларининг ўз сиёсий ҳуқуқларини тўлиқ амалга оширишини таъминлайди. Бироқ бугунги кунда фуқаролар ўзларининг конституциявий ҳуқуқларини амалга оширишда бутун дунёда рўй бераётган глобал пандемия шароитини инобатга олишлари тақозо этилади.\nБу ўринда фуқароларнинг ҳуқуқ ва қонуний манфаатларини ҳимоя қилишнинг ишончли ва самарали усулларини қўллаган ҳолда, кундалик ҳаётдаги чекловлар ва қатъий карантин талабларига риоя қилиниши лозимлиги ҳақида сўз бормоқда.\nАмалдаги Сайлов кодексида беморларнинг ҳуқуқлари белгиланган. Унга кўра, санаторийлар, дам олиш уйлари, касалхоналар ва бошқа стационар даволаш муассасалари, олис ва бориш қийин бўлган ҳудудлардаги фуқаролар турган жойларда сайлов участкалари тузилиши мумкин. Бу участкалар улар жойлашган ердаги сайлов округларига киради.\nСайлов участкалари сайловга камида олтмиш кун қолганида, қоида тариқасида, сайловчилар сони камида йигирма нафардан ва кўпи билан уч минг нафардан ошмаган ҳолда тузилади.\nСайловчиларнинг рўйхати санаторий ва дам олиш уйлари, касалхона ва бошқа стационар даволаш муассасалари, олис ва бориш қийин бўлган ҳудудлардаги фуқаролар турган жойларда сайловга уч кун қолганида ҳамма танишиб чиқиши учун тақдим этилади.\nОвоз бериш сайлов куни соат 8.00 дан 20.00 гача ўтказилади. Овоз бериш вақти ва жойи тўғрисида участка сайлов комиссияси сайловчиларни сайловдан камида ўн кун олдин хабардор қилади.\nСанаторийлар, дам олиш уйлари, касалхона ва бошқа стационар даволаш муассасалари, олис ва бориш қийин бўлган ҳудудлардаги фуқаролар турган жойларда тузилган сайлов участкаларида участка сайлов комиссияси, агар рўйхатга киритилган барча фуқаролар овоз бериб бўлган бўлса, овоз бериш тугаганини исталган вақтда эълон қилиши мумкин.\nСайловчи сайлов бюллетенини олгач, уни яширин овоз бериш кабинасида ёки хонасида тўлдиради. Сайлов бюллетенини тўлдириш чоғида овоз берувчи шахсдан бошқа шахсларнинг ҳозир бўлиши тақиқланади.\nСайлов бюллетенини мустақил равишда тўлдириш имкониятига эга бўлмаган сайловчи ўз хоҳишига кўра, яширин овоз бериш кабинаси ёки хонасига бошқа шахсни таклиф қилишга ҳақли. Бундан сайлов комиссияси таркибига кирадиган шахслар, кузатувчилар ва оммавий ахборот воситалари вакиллари мустасно.\nАйрим сайловчилар соғлиғининг ҳолатига ёки бошқа сабабларга кўра, овоз бериш биносига кела олмаган ҳолларда, тегишли участка сайлов комиссияси овоз беришни ушбу сайловчиларнинг илтимосига биноан улар турган жойда ташкил этади.\nБунда тегишли комиссиянинг камида икки нафар аъзоси кўчма сайлов қутиси билан сайловчининг турган жойига юборилади. Улар сайловчининг хоҳиш-иродаси сир сақланишига риоя этилган ҳолда овоз бериш амалга оширилишини таъминлайди.\nБу жараёнда кузатувчилар ва оммавий ахборот воситалари вакиллари ҳозир бўлиши мумкин.\nСайлов участкаларида тиббий хоналарни ташкил этиш ва уларни жиҳозлаш ҳамда санитария-эпидемиологик осойишталикни таъминлаш юзасидан Соғлиқни сақлаш вазирлигининг 2021 йил 2 июндаги 120-сонли буйруғи қабул қилинган.\nУшбу буйруққа кўра, сайлов ўтказиладиган куни сайлов участкаларида 2021 йил 1 октябрдан бошлаб тун-кун фаолият кўрсатувчи тиббий пунктлар ва тиббий пунктларда малакали тиббиёт ходимларининг навбатчилиги ташкил этилади.\nТиббий пунктлар тез ёрдам кўрсатиш учун мўлжалланган дори воситалари ва тиббий буюмлар билан етарли миқдорда таъминланади. Сайлов давомида соғлиғи ёмонлашган фуқароларга малакали тиббий ёрдам кўрсатиш ташкил этилади.\nШунингдек, сайлов участкаларида турли юқумли касалликлар тарқалишининг олдини олиш бўйича зарур чора-тадбирлар кўрилади.


Бирга ибодат қиламиз 41 — Dilkashradio.com\nБирга ибодат қиламиз 41\nАссалому алайкум хурматли радио тингловчи биродарлар. Бугунги эшттиришимизни ибодат мавзусига бағишлаймиз. Хурматли тингловчилар ибодат масихийлар хаётида хаводек зарур бўлган нарсадир. Русларда эскидан қолган бир гапи бор.” Дуо қилишни билган киши мархаматлидир “- деб айтишади. Албатта биз хам шу гапга хар томонлама қўшилмасдан ва ишонмай иложимиз йўқ. Тўғри айтилган гап хар доим хам олға қадам ташлайди. Фараз қилайлик дуо ёки ибодат қилишни билмаганлар биланчи, улар билан нима бўлади? Тўғрисини тан олиб айтиш керакки ундай киши бўлса у хақиқатдан хам бир бечорага ўхшайди.\nБизнинг жамиятимизда инсонларни ибодат қилишга ўргатилмайди улар ўзларининг хаётлари давомида тажриба орттириб хамма нарсани ўрганадилар. Кўпчилик инсонлар, деарли хамма десак хам бўлади. Дуконлардан ўзларига керакли бўлган нарсаларни харид қилиш сирларини яхши билишади. Лекин Яратувчимиз Худовандга мурожат қилиб ўзлари учун нимадир сўрашни кўпчилик билмайди ёки бу ибодатларни ортиқча ташвишлардай қабўл қилишади. Хар бир киши Худовандга мурожат қилиши мумкин. Агар кимдир Худованд олдида барча қилган гунох ишлари учун кечирим сўрамоқчи бўлса мархамат бундай ибодатни хам Раббимиз эштишга тайёрдир. Энди масихга ишонувчи биродарларимизни олиб кўрайлик.\nБиродарларимиздан кўпчиликлари хам ибодат қилишга эринишади. Шу билан бирга кейинчалик хаётларида учраб турадиган муаммоларда нолишиб Худованд мени ташлаб қўйди деб айтишади. Аслида ундай эмас. Ўзимиз кўпинча Худованддан узоқлашиб кетамиз. Баъзи пайтларда Худованд хаётимиздаги энг қиммат бахо нарсамизни олиб қўяди, сабаби ундан хам яхшироғини бериш учун. Лекин кўпчилик шундай пайтларда Худованддан нолиб хатто Унга нисбатан бўлган ишончини хам йўқотишади. Шундай пайтларда охригача чидаб сабр тоқат билан нима бўлишини кутмоғимиз лозимдир. Бундай воқеалар кўпинча собиқ масихга ишонувчи биродарларимиз билан юз беради.\nАзиз тингловчилар Худованд яратувчимизга доимо ибодат орқали истаган муаммомизни айтишимиз мумкин. Агар Худованд шу муаммони хал бўлишини истаса У албатта жавоб беради. Кўпинча бизнинг дангаса бўлишимиз учун шайтон сабабчи бўлади. У истаган кишисини иш билан ёки бошқа хаётий ташвишлар билан банд қилиб, шу орқали Худодан узоқлаштиради. Унинг биринчи хужумларидан бири сизда қилган ибодатларингизга нисбатан ишончсизликни пайдо қилишдир. У сизга ибодат қилишингиз учун тиш тирноғи билан қаршилик қилади. Хатто ибодатга тиз чуккан пайтларингиз хам сизни нималар биландир банд қилишга ёкичалғитишга харакат қилади. Чунки бу унинг вазифаси ва у ўзининг вазифасини хозирча аъло даражада бажармоқда. Хурматли тингловчилар бугунги эшттиришимиз орқали сизларни ибодат қилиш учун чорламоқчимиз. Келинг тинмай бир-биримиз учун ибодат қилайлик. Хайр саломат бўлинг.\nТоққа қараб «Қила оламан» дегин\nСамимий сажда юракдан оқиб чиқади


Ультрабинафша нурлари қуёш нурларининг энг фаол қисми ҳисобланади. Унинг спектр диапазони қисқа, ўрта, узун тўлқинли бўлади. Ер сатҳига тушаётган ультрабинафша нурларининг 96,5 фоизини А нурлари, В нурлари эса 3,5 фоизни ташкил этади. Айнан ана шу В нур инсон терисига зиён етказади. Қуёшда куйишни, қорайишни келтириб чиқаради. Тери яллиғланишига таъсир қилади. Цитокинлар, пропиомеланокортин нейропептидлар ҳамда меланоцитлар терини рағбатлантирувчи гормонларни фаоллашувига сабаб бўлади.\nБунинг натижасида дерматология амалиётида ультрабнафша нурлар билан инсон терисини ва бошқа аъзоларини даволаш имконияти вижудга келади. Сирдарё вилоят тери таносил касалликлар диспансерида Соғлиқни сақлаш вазирлигининг РИД ва ВГИАМ илмий-маслаҳат бўлимининг раҳбари, тиббиёт фанлари доктори, профессор Акром Раҳматов бошчилигидаги шифокорлар гуруҳи томонидан ўтказилган ўқув-амалий семинар В нурларининг ножўя таъсири, уни бартараф этиш, инсон танасидаги ўзгаришлар, псориаз каби турли туман касалликларни даволаш усулларига бағишланди.\nКатта ёшдаги одам териси тананинг 8 фоизини ташкил этиб 2 кв. метрга тенгдир. Тери одамни ташқи таьсирлардан сақлабгина қолмай саломатлигимиз ойнаси ҳамдир. Тери тузилиши, ёшига қараб ўзгариши, терида учрайдиган ҳар хил касалликларни келиб чиқиш сабаблари, кечиши, ривожланишини олдини олиш, бартараф этиш ва даволаш усуллари ҳақида ўқув-амалий семинар иштирокчилари фикр алмашишди.\n— Очиғи, тери доғлари, тери орқали сезиш, терининг бичими, терининг ишқаланиб шилиниши, тери касалликлари, терининг замбуруғли касалликлари, йирингли, венерик (таносил), заҳм (сифилис), сўзак (гонарея, триппер) каби касалликларни даволаш ва олдини олишда бутун дунё дерматологларининг турли хил қарашлари мавжуд, – деди профессор Акром Раҳматов. – Энг сўнги изланишлар ва ютуқларга таянган ҳолда даволаш ишларини олиб бориш зарур. Масалан, псориаз касаллигига тўхталадиган бўлсак, беморларнинг 70 фоизини ёшлар ташкил этади. Хозирда бу касалликни наслдан-наслга ўтадиган касалликлар сирасига қўшишади. Унинг ривожланишига бир нечта омиллар сабаб бўлиши бизга аниқ. Иммун тизимида оқсилли моддалар алмашинувининг бузилиши ҳамда эндокрин ва неврологик касалликлар бу касалликни келтириб чиқаради. Псориаз инфекцион касаллик эмас у юқмайди. Уни даволашни бир неча турлари бор. Юқорида айтганимиздек қисқа муддатли қуёш ванналари ва шифокор назорати остида ультрабинафша нурлар воситасида даволашимиз мумкин.\nЎтказилган ўқув-амалий семинар вақтида республикамизнинг кўзга кўринган шифокорлари вилоят тери таносил касалликлар диспансерида даволанаётган беморларни чуқирлаштирилган тиббий кўрикдан ўтказиб, аниқланган касалликларни тоифаларга бўлган ҳолда даволаш муолажаларини ўтказиш тўғрисида зарур кўрсатмаларни беришди.


Соматик асаб тизимининг автоном дисфункцияси келиб чиқиши белгилари даволаш усуллари 15-09-2021, 17:38 | Zamin.uz\n09:00 / 09.09.2021\nСоматик асаб тизимининг автоном дисфункцияси: келиб чиқиши, белгилари, даволаш усуллари\nАвтоном асаб тизими организмнинг бир қисми бўлиб, у ички органлар фаолиятини ва организмдаги метаболизмни бошқаради.\nКасалликни келтириб чиқарувчи омиллар\n- Психоген — ўткир ва сурункали стресс ҳолатлари;\n- Жисмоний — оғир меҳнат, қуёш уриши, нурланиш, юқори ҳароратда ишлаш, жисмоний омилларнинг таъсири (кўпинча касбий мажбуриятларни бажариш билан боғлиқ);\n- Кимёвий — сурункали интоксикация, спиртли ичимликлар, никотин ва бошқа психоактив моддаларни истеъмол қилиш;\n- Гормонлар дисбаланси даврида, балоғат ёши, менопауза, ҳомиладорлик, контрацептивларни қабул қилиш;\n- Инфексион касалликлар (сурункали ёки ўткир), менингит, энцефалит, коронавирус;\n- Жароҳатлар — бош мия чайқалиши;\n- Соматик касалликлар — гастрит, колит, сурункали гепатит, қандли диабет, бўқоқ касалликлари;\n- Пренатал, туғишдан олдинги давр — инфекция, интоксикация, гипоксия, ҳомиладорлик даври гестози.\nЮрак тез уриб кетиши, юрак соҳасида санчиқ, қизиб ёки совиб кетиш, кўп терлаш, уйқунинг бузилиши, жиззакилик, бош оғриғи ва айланиши каби белгилар. Бундай беморларнинг қон босими кўпинча паст юради, тўйиб нафас ололмайди, худди ҳаво етмагандек туйилади, тез-тез пешоб чиқади, жинсий совуққонлик пайдо бўлади. Қориннинг пастки қисми оғриб туриши, ичак фаолиятининг бузилиши, овқатнинг қийин ҳазм бўлиши ҳам кузатилиб туради.\nАксарият беморларда чуқур хўрсинишлар пайдо бўлади. Одамлар гавжум ва ҳавоси димиққан жойлар ёмон таъсир қилади, совуққа чидамсизлик пайдо бўлади. Тунда иккала оёқ безовта бўлиб, ухламай чиқиш ҳам мумкин. Тонг ёриши билан оёқлардаги безовталик ўтиб кетади. Бундай беморлар эрталаб уйғонганда юз-кўзлари бироз шишган ва кўз таги салқиган бўлади.\nБу касалликда беморнинг кайфияти тез-тез бузилиб туради ва арзимаган нарсага жаҳли чиқади, ҳиссий портлашлар, атрофдаги воқеалардан доимо норозилик кузатилади. Баъзида депрессияга тушиб, ҳеч ким билан гаплашмай қўйиш, ҳеч нарсадан қониқмаслик пайдо бўлади. Асоссиз қўрқув ва хавотир, ақлий ва жисмоний ишларга хоҳиш йўқлиги, паришонхотирлик ва хотиранинг панд бериб юриши вегетатив дистониянинг доимий ҳамроҳидир.\nДаволаш комплекс ёндашувни талаб қилади:\n- шифокор тавсияси асосида дори-дармонларни қабул қилиш;\n- турмуш тарзини нормаллаштириш;\n- санаторий ва курортларда дам олиш;\nШунингдек, турмуш тарзини ўзгартириш, иш ва дам олишни нормаллаштириш, контрастли душлар қабул қилиш, очиқ ҳавода сайр, жисмоний фаолликни кучайтириш тавсия этилади.\nТўғри озиқланишга эътибор бериш лозим. Кунига камида 1,5 литр тоза сув ичиш, ёғсиз гўшт ва балиқ маҳсулотларини истеъмол қилиш, шўр озиқ-овқатларни камайтириш, витамин ва антиоксидантларга бой меваларни, айниқса, цитрус меваларни кўпроқ тановул қилиш тавсия этилади.\nЙилда бир ёки икки марта санаторий ва курортларда дам олиш, айниқса, умуртқа касалликларини даволаш меҳнат қобилиятини яхшилашга ёрдам беради. Орқа мияда автоном асаб тизими марказлари остеохондроз, диск чурраси, сколиоз, спандилез мавжуд, бу касалликни кучайтиради.\nСамарали даволанишга ва касалликнинг келиб чиқиш сабабларини бартараф этишга психотерапевт курслари яхши ёрдам беради.\nШифокор Хуршид Аъзамхўжаев тавсиялари асосида тайёрланди. «Замин» янгиликларини «Вконтакти»да кузатиб боринг\nЯнгиликлар » Ҳаёт тарзи » Соматик асаб тизимининг автоном дисфункцияси: келиб чиқиши, белгилари, даволаш усуллари


Кўзларинг чиройли, Бибижон!\n85 ёшли дуогўй, меҳрибон бобом бор. Хабар олгани борсак, бизга доим ҳаётий ҳикоялар айтиб беради. Бир куни бобом болалиги, иккинчи жаҳон уруши ҳақида гапириб берди. Урушдаги ноҳақ қурбонликлар, армонли муҳаббат қиссаси эди бу. Мени таъсирлантирган бобомнинг ҳикоясини қандай бўлса ўшандоқлигича газетхонларга ҳавола этишга қарор қилдим.\nЭрта тонгда Анварнинг нақ ўн кундан бери пойлаётган тарғил сигири енгиллаб олди. Ўзи қоп-қора, фақатгина, бир қулоғида озгина оқ қашқаси бор бузоқча жуда дангаса чиқди. Анварнинг бугунги куни мана шу бузоқчани ўрнидан турғазиш, қорнини тўйғазиш билан ўтди. Бугун асрдан кейин Мўмин тоғанинг узум боғида Бибигул билан учрашиши асло хаёлида йўқ эди.\nБибигул - қўшни қиз. Кўзлари қуралай, қошлари камон, ким кўрса суйгудек, хўп сулув. Қизнинг отаси билан Анварнинг отаси қалин дўст. Учта ўғил фарзанддан кейин топган қизини, туғилганида Анварга унаштириб қўйишган эди.\nҚатор - қатор ишкомлар. Кузнинг таъсиридан узум барглари сариқ-қизғиш тус олган. Узумзор ўртасида йигитнинг елкаларига бош қўйганча Бибигул пиқ-пиқ йиғлаяпти. Бир зум йиғлашдан тўхтаб, Анварнинг кўзларига қаради: "ваъда берасизми?" Анвар чуқур хўрсинди…\n- Яна қанча ваъда берай, Бибижон? Минг марта, миллион марта ваъда бераман. Шу қуралай кўзларингга қасам, Бибижон, қон кечиб бўлса-да қайтаман. Сен ҳам ваъда берасанми?\n- Момомнинг мозори ҳаққи, номусим ҳаққи, орим ҳаққи, миллион минг баҳор ўтсин, кутаман. Ажал забтига олгунча кутаман. Кўзларимни тўрт қилиб кутаман. Йўлингизни пойлаб, термулиб кутаман, - деди-ю, қиз елкалари учиб-учиб, тўлиб-тўлиб йиғлай бошлади.\nШу пайт узоқдан шитирлаб одам шарпаси эшитилди. "Биров кўриб қолмасин", дея қўрқиб кетган Бибигул Анвар билан хайрлашолмай, тез-тез юриб, кетиб қолди. Анвар қўлларини бошига қўйганча, ўтирган жойида хаёлга чўмди.\nОрадан тўрт кун ўтиб, Анварни кузатишди. У урушга кетди. Урушга!!!\nАнвар қонли урушнинг оловларидан сира қўрқмас эди. Унинг хаёли фақат мардонавор курашиб, қуралай кўзли, камон қошли севгилисининг олдига тезроқ қайтиб бориш эди. Машинада кетаётган Анварнинг лаблари беихтиёр шивирлай кетди. Бибижон, Бибигул… уруш бизни асло севгимиздан айира олмайди…\nАнвар фронтда сидқидилдан хизмат қилди. Унинг ён чўнтагида доим Бибигулнинг сурати юрарди. Йигитнинг лаблари доимо, "сенинг олдингга ёруғ юз билан боришим учун ҳам мен Ватан ҳимояси йўлида ғалаба қозониб, халқим ишончини оқлайман", дея шивирларди.\nҚонли уруш ҳеч кимни аямас экан. Аёвсиз жанглардан бирида Анварнинг дўсти қаттиқ яраланди. У Бибигулнинг акаси эди. Анвар Шодмонни елкасига кўтарганча панага олиб чиқишга уринар, бор кучи билан тиришар эди. Шодмон жанггоҳдан чиққунча жон берди. Анвар дўстининг жонсиз жасадини кўриб, оёқлари титрар, ўзини йўқотиб, дуч келган томонга ўқ отар эди.\nFалабага яқин қолганда Анвар яраланди. Ўқ чап кўкрагининг ости, шундоққина юрагининг ёнига теккан эди. Олти кун госпиталда ётиб даволанган аскар яраси ҳали яхши битмасада, оёққа турди.\nШифокорлар: "Кўп юрманг, жароҳатингиз очилиб кетади", - деб тайинлашларига қарамай ташқарига чиқди. Отряд олдида бир рус кампир саватчада гўзал мунчоқлар сотаётганди. Анварнинг кўз олдига Бибигул келиб, унга атаб мунчоқ сотиб олди. Юраги севгилиси томон энтикар, уни тезроқ кўриш учун ҳар нарсага тайёр эди. У Бибигулига мактуб ёзди:\n"Салом, менинг гўзал фариштам! Қуралай кўзлигим, камон қошлигим. Аҳволларинг яхшими? Уйдагилар, қишлоқдагилар омонми? Онамни кўряпсанми? Куни кеча улардан хат олдим. Мени интизорлик билан кутаётганингни ёзибди. Мен сенга, "албатта, ғалаба қозониб, қайтаман", дегандим-ку. Мана ғалаба ҳам қозондик, аҳволларим яхши. Ярам ҳам битяпти. Сенга бир совғам бор. Албатта, яна ўша узумзорда кўришамиз. Уни ўшанда бераман. Айтганча, Бибижон, бузоқчам қалай? Ўзини ўнглаб олдими? Катта ҳам бўлиб қолгандир-а? Мен борсам танирмикин? Нима дейсан, Биби?\nМайли, Биби, сен билан ҳозирча хайрлашай, бир неча ҳафтадан сўнг кўришамиз. Ҳаммага салом де. Онамнинг олдига чиқиб тур. Чиройли кўзли Бибижоним, ўзингни эҳтиёт қил. Сени соғиниб, Анваринг".\nЙигитнинг кайфияти чоғ. Хаёлида фақатгина Бибининг олдига тезроқ бориш. Аммо, оғриқлар уни анча қийнаб қўйди. Ўғлонлар йўлга чиқдилар. Олис йўлда Анварнинг аҳволи оғирлашиб қолди. Жароҳати очилиб кетди. Йўлда кўп қон йўқотди. Манзилга етишга озгина қолганда, у машинани йўлнинг четида тўхтатишни сўради. Анвар чўнтагидаги суратни олиб, унга тикилганча, нималарнидир шивирлай бошлади. Ҳолсизланиб: "Кўзларинг чиройли, Бибижон. Онамни ёлғизлатма...", - дея жон берди.


Рамзан Кадиров Грознийга ҳужум қилган жангарилар Доку Умаров гуруҳидан деб ҳисобламоқда - Zamin.uz\n14:23 / 05.12.2014\nЧеченистон Республикаси президенти Рамзан Кадиров Грознийда полициячиларга ҳужум қилганлар чечен террорчиларининг муқаддам ўлдирилган раҳбари Доку Умаровнинг акасига тегишли одамлар эканини тасдиқловчи маълумотга эгалигини билдирди, деб ёзади «Kun.uz».\nҚодировнинг айтишича, ҳукумат жангариларнинг республика пойтахтида теракт содир этиш режасидан бохабар бўлган, бироқ аниқ санани билмаган. “Бизда Доку Умаровнинг акасидан қолган видеоёзув бор. Улар ўзларида борини йиғиб, бу йигитларни Грозний шаҳрига тўполон кўтариш учун жўнатишган. Биз уларни 12-декабрда (Республика Конституцияси куни) тўполон кўтаради деб ўйлагандик, улар эса эртароқ келишди”, — деди Қодиров “Россия 24” телеканали эфирида.\n4 декабрда Грознийда ўтказилган махсус операция давомида республика полициясининг ўн нафар ходими ҳалок бўлди, яна 28 нафари яраланди. Яна бир фуқаронинг ҳам ўлгани маълум бўлди\nЭслатиб ўтамиз, Доку Умаров — Абу Усмон 2013 йилнинг сўнгига қадар Шимолий Кавказдаги террорчилар тўданинг бошлиқларидан бири бўлган. Биринчи ва иккинчи чечен кампаниялари даврида сепаратчилар томонида жанговар ҳаракатларда фаол қатнашган. У бир нечта террорчилик ҳаракатлари, жумладан, 2010 йил Москва метрополитенида ва 2011 йилда Домодедовода амалга оширилган терактларга жавобгар эканлигини тан олган. 2010 йил июнда АҚШ Умаровни халқаро террорчилар рўйхатига киритган. 2014 йил баҳорда террорчининг ўлдирилгани расман тасдиқланган эди.\nФото: Саид Царнаев / РИА Новости “Замин” янгиликларини “Инстаграм”да кузатиб боринг\nЯнгиликлар » Дунё » Рамзан Кадиров Грознийга ҳужум қилган жангарилар Доку Умаров гуруҳидан деб ҳисобламоқда


Италия аэропортида “Довул” хизмат қилади\n16:57 / 22.11.2016\nСуперкарлар ишлаб чиқаришга ихтисослашган Lamborghini компанияси Италиянинг Болонья шаҳри аэропортига Huracan (Довул) суперкарини тақдим этди. Автомобиль 2017 йил январигача самолётларни учиш йўлагига қадар кузатиб боради.\nСуперкар Lamborghini компаниясининг аэропортдан атиги 25 км узоқликдаги Сант-Агата Болоньезедаги қароргоҳидан олиб келинган. У сариқ рангга бўялган ва кузовнинг ён томонларига шаҳарнинг график сурати туширилган. Милтилловчи маёқлар билан жиҳозланган ва юкхона юзасига «Follow me» («Ортимдан юр») сўзлари қайд этилган.\nLamborghini раҳбарияти, суперкарнинг аэропортдаги хизмати Италия автомобиль маркасининг музейига ташриф буюрувчилар сонининг ошишига хизмат қилади деб умид боғламоқдалар.\nLamborghini Huracan 5,2 литр ҳажмли, атмосферали V10 агрегати билан жиҳозланади. У дақиқасига 560 айланиш лаҳзасида 610 от кучи билан таъминлай олади. Двигателга иккита узатмали 7 босқичли автоматик трансмиссия ёрдам беради. Купе 3,2 сонияда «юз»га чиқа олади. Унинг максимал тезлиги соатига 325 кмни ташкил этади.\nКомпания 2013 йилда ҳам Болонья аэропорти хизматига суперкарини тақдим этган эди. Ўшанда Aventador модели бу вазифани шараф билан адо қилганди.\nаэропорт Италия музей Болонья Lamborghini Huracan


Главная - Новости - Ўзбек ва турк киноижодкорлари ҳамкорликда «Güneşim benim» сериалини суратга олади\n«Proart.uz» компанияси, продюсерлар Руслан Мирзаев ва Жавлон Камолов ижодий жамоаси Туркиянинг «Apyapim Film» кинокомпанияси билан ҳамкорликда «Güneşim benim» («Қуёшим менинг») ўткир сюжетли драматик сериалини суратга олишни режалаштирмоқда...\nМуҳаббат, инсонийлик, меҳр-оқибат каби боқий туйғуларни, миллий қадрият ва анъаналарни ўзида мужассам этган мазкур сериал, Туркия ва Ўзбекистон ўртасидаги кино ва сериаллар борасидаги ижодий ҳамкорликнинг бошланишида муҳим қадам бўлиши кутилмоқда. Сериал воқеалари юртимизда ва Туркиянинг бир неча тарихий шаҳарларида бўлиб ўтади.\nСериалда таниқли турк ва ўзбек актёр-актрисалари иштирок этади. Актёрлар кастинги февраль ойидан бошлашланиб, бу билан «Proart.uz» компанияси шуғулланади.\nСериал сценарийсини томошабинларга яхши таниш «Истанбуллик келин» сериалининг муаллифи Али Айдин ҳамда ўзбек сценаристлари биргаликда ёзиши режалаштирган.\n«Güneşim benim» Ўзбекистон ва Туркия киноижодкорлари ҳамкорлигида суратга олинадиган биринчи катта бюджетли ва кенг қамровли сериал бўлса ажабмас.


«Лазги» ашула ва рақс ансамбли – O`zbekiston Badiiy Jamoalar Ijodiy birlashmasi\n1957 йилда VI ёшлар фестивалида қатнашиш учун Маданият вазирлигидан Хоразмга ёшларни танлаб олиш ва ансамбл ташкил қилиш мақсадида Гавҳар Рахимова жўнатилади. Ўзбекистон халқ артисти Гавҳар Рахимова Хоразмда Гулсара Ёқубова, Мунаввар Давлетова, Марям Ихтиёрова, Отажон Ражабов, Ўринбой Отажонов, Анабийи Ахмедова, Отамурод Хожиев ва яна бошқаларни танлаб олган. Бир нечта устозлардан қўшиқ ва рақслар ўрганиб, Хивадаги музейга бориб ансамбл учун кийимлар тиктирган. Шу даврда ансамбл 20-25 кишидан ташкил топган бўлиб, Урганчда илк концерт дастурини комиссия аъзоларига намойиш қилишади. Ансамбл комиссия томонидан яхши кутиб олинган ва ансамбл вакиллари Бухоро, Самарқанд, Жиззах, Фарғона водийсида концерт берадилар.\nТошкентга келиб ансамбл ижодкорлари барча ансамбллар билан Москва шаҳридаги фестивалга тайёргарлик кўришади. Москвадаги бутунжаҳон ёшлар фестивалида ансамбл аъзоси Отамурод Хожиев «Лазги» рақси билан биринчи ўринга ҳамда «Лазги» ансамбли эса иккинчи ўринга сазовор бўлган. 1959 йил Москвада Ўзбекистон санъати ва адабиёти декадаси бўлиб ўтиши муносабати билан 1958 йилда ушбу декадага ансамблни тайёрлаш Комилжон Отаниёзовга топширилган. Ўша даврда ансамбл «Хоразм ашула ва рақс ансамбли» деб номланган.\n«Лазги» ансамбли жамоаси\nКомилжон Отаниёзов раҳбарлиги даврида ансамблда таниқли устозлар фаолият юритишган. Булар қаторига Ўзбекистон халқ артисти Комуна Исмаилова, Рўза Сапаева, Шерози ота, Нурмамат ота, Фозил Харратов, Мухаммаджон Мирзаев, Отахон Матёқубов, Нажот Тўрахўжаевларни келтириш мумкин. 1968 йили «Лазги» ансамблини қайтадан тузиш учун таклиф билдирилади. Гавҳар Рахимова ансамблга бадиий раҳбар этиб тайинланган. 1982 йилдан «Лазги» ансамблига Ўзбекистон халқ артисти Ортиқ Отажонов раҳбарлик қилган. 1985-1988 йилларда ансамблга Ўзбекистонда хизмат кўрсатган артист Равшаной Шарипова раҳбарлик қилган.\nАнсамбль жамоаси концерт дастурида\nКейинчалик, 1989 йилдан 2007 йилгача «Лазги» ансамблига Ўзбекистонда хизмат кўрсатган артист Рахматжон Қурбонов раҳбарлик қилди. Ўша пайтда ансамблда Отамурод Хожиев, Рашид Раҳмонов, Гулиммат Собиров, Нурилла Жуманиёзов, Мавлуда Ойнақулова, Урбигул, Олмагул Шурибоевалар, Нуржахон Сатторова, Назокат Жабборова, Ҳасан Каримов, Отамурод Бекчонов, Гулсара Ёқубова, Феруза Солиҳова, Илгиза Зарипова, Замира Ғаффорова ва бошқалар фаолият юритганлар. Зухра Ғиёсова эса рақсларни саҳналаштирган. «Лазги» ансамбли Тунис, Марокаш, Иордания, Миср, Ҳиндистон, Малайзия, Эфиопия, Афғонистон, Хитой, Жанубий Корея, Россия, Исроил, Германия, Франция, Белгия, Чехославакия, Полша, Туркия ва дунёнинг бошқа мамлакатларида концерт дастурларини намойиш этган.\n«Лазги» жамоаси К.Отаниёзов таваллудининг 100йиллик юбилей дастурида\n«Лазги» ансамбли фаолиятининг янги босқичи 2015 йил январидан бошланган дейиш мумкин. Ўзбекистон Республикасининг биринчи Президенти И.Каримов қарори билан «Лазги» ашула ва рақс ансамбли қайтадан ташкил қилинди. Ансамблга Ўзбекистонда хизмат кўрсатган артист Оғабек Собиров бадиий раҳбар этиб тайинланди. Шу қисқа вақт давомида «Лазги» ансамбли бир нечта гастроль сафарлари ва концерт дастурларида қатнашди. Янги ташкил топган «Лазги» ансамблининг илк концерт дастурлари Навоий вилоятининг Учқудуқ, Зарафшон шаҳарлари, Навоий шаҳридаги «Қизилқум» ўйингоҳида намойиш қилинди. «Лазги» ансамблининг илк концертида Хуршид Собиров, Анвар Собиров, Зафар Қурбонбоев ва Оғабек Собировлар иштирок этдилар. Ҳозирги кунда ансамблда Оғабек Собиров, Зафар Қурбонбоев, Ҳулкар Абдуллаева, Анвар Собиров, Роҳила Рўзимова, Ферузбек Норметов, Хуршид Собиров, Дилмурод Отажонов, Бобур Собиров ва бошқа санъаткорлар фаолият кўрсатмоқдалар.


Румий ҳикоятларидан бирида эр ярим ман гўшт келтириб, хотинига овқат тайёрлашни буюради-да, ўзи меҳмон айтгани кўчага чиқиб кетади. Хотин лаҳм гўштни қовуриб, паққос уриб олади. Эри қайтгач: «Гўштни мушугингиз қурғур еб қўйди», дейди. Содда эр мушукни тарозига солиб: «Ие, мушук еган гўшти билан атиги ярим ман-ку! Хўш, палладаги ярим ман мушук бўлса, гўшт қани? Агарда тарозини босган ярим ман гўшт бўлса, унда мушук қаёққа ғойиб бўлди?», деган экан.\nШўрoвий шоиримиз Ҳамзанинг юқорида парча келтирилган «Туркистон мухториятина» шеърини ўқиб, шу каби таноқиз андишага борасан киши.\n«Умум Туркистон мусулмонларининг қурултойига 150 нафар киши йиғилди. Съездни 13 кишилик президиум идора қилди. Президиумга ушбу зотлар сайландилар: Мунавварқори (раис), Убайдулла Хўжаев, Собирали Лапин (иккисида раис муовинлари), Мустафо Чўқаев, Тошпўлатбек Норбўтабеков (русий секретарлар), Аҳмад Заки Валидий, Содиқ Сатторов (мусулмонча секретарлар), Шоаҳмадов, Абдураҳмон Уразаев, Мулла Абдулмажид Маҳмудов, Серикбой Ақаев, Аҳмадбек Қўйбоқаров, Собиржон Юнусов…\n… Съездда ушбу масалалалар қаралди.\n1), Янги жамиятга назар.\n2) Русияда усули идора ненди бўлур.\n3) Туркистонда маҳаллий гражданский идоралар.\n4) Учредительний Собрание ва анга ҳозирлик.\n5) Туркистонда руҳоний — диний идоралар.\n6) Мактаб, мадраса ва вақуф ишлари.\n7) Молия ишлари.\n8) Эскидан қолған муассасаларни янгартув.\n9) Бутун Туркистон мусулмонларининг устидан қарайтурғон бирорта адлия исломия ва мулкия маҳкамаси таъсис этув.\n10) Озиқ масалалари.\n11) Сўғишка қараш.\n12) Сўғишга олинган мардикорлар масаласи.\n13) Бутун тузув.\n14) Шўрои исломларнинг Испулнителний комитетларга муносабати.\n15) Умуммусулмон съездина вакиллар юборув.\n16) Ер ҳам сув ишлари». («Улуғ Туркистон», 1917 йил 25 апрель).


Kutubxona - Suyima Gʻaniyeva. Koʻngil shamchirogʻi / Kiril\nSiz shu sahifadasiz: Suyima Gʻaniyeva. Koʻngil shamchirogʻi / Kiril\nМуаллиф Суйима Ғаниева\nАсар номи Кўнгил шамчироғи\n- Суйима Ғаниева\nАдабиётга қизиқиш болалигимдан бошланган десам бир оз муболаға қилган бўламан. Тўғри, ёшлигимда хаёлпарастлик одатларим бор эди. Аммо адабиётга бўлган чинакам ихлос талабалик йилларида сезилди. Ўқитувчиларимиз тавсияси билан шеър ёдлаш ва ифодали ўқиш машғулотлари менда шеъриятга, хусусан, мумтоз адабиётга ҳавас уйғотди. Мумтоз адабиётни англаганим сари ҳайратим, қизиқишим ортаверди ва мени адабиёт бутунлай ром этиб қўйди.\nМен 1956 йили Ленинград Давлат университетида номзодлик диссертациясини ёқладим. Ўшанда диссертациямнинг автореферати китоб ҳолида чоп этилди. Илк марта қўлимга олган бу китоб мен учун жуда қадрли эди. Эсимда, бу китобимни айнан туғилган кунимда қўлимга олган эдим. Бу менинг ўз-ўзимга совғам эди.\n1961 йил Алишер Навоийнинг «Мажолис ун-нафоис» асарининг илмий-танқидий матни (араб ёзувида) каттагина сўзбоши билан нашр этилди. Шунда Москва, Ленинград, Эрон, Афғонистон, Туркия олимлари бу китобга жуда катта қизиқиш билдирди ва иложи бўлса юборишимизни сўрадилар. Бу каби эътирофлардан кейин менда шу асарни рус тилига таржима қилиш орзуси пайдо бўлди. Ленинградлик олим, илмий устозим Александр Николаевич Болдиревга бу ҳақда хат ёздим. Устоз бундан беҳад хурсанд бўлди ва оқ фотиҳа бердилар. Мен зудлик билан ишга киришдим ва қисқа фурсатларда таржимани якунладим. Бу таржима 1970 йилда Алишер Навоийнинг рус тилидаги 10 томлигининг 9-томида нашр қилинди. Бу ҳам менинг ижоддаги улкан ютуқларимдан бири эди.\nКейинчалик «Мажолис ун-нафоис» ҳақида ўзбек, рус, инглиз, форс, олмон, француз тилларида элликка яқин мақолам чоп этилди. Бир қатор хорижий мамлакатларда ўтказилган халқаро анжуманларда маърузалар қилдим. Аммо бу асар ҳақидаги тадқиқотларим кейинчалик ҳам давом этди. «Мажолис ун-нафоис»нинг икки форсий таржимаси 1945 йилда Эронда нашр қилинган. Британия музейида ҳам яна бир форсий таржимаси сақланар экан. Мен бунинг микрофилмини олишга муваффақ бўлдим. Ҳозир Мадрасда ва Теҳронда сақланаётган яна икки форсий таржимасига эришиш умидидаман.\n«Мажолис ун-нафоис»нинг матни Алишер Навоий асарларининг 15 томлигида ўн иккинчи томдан, 20 томлигида изоҳлари билан ўн учинчи томдан ўрин олган. Яқинда Республикамизнинг 20 йиллигига совға қилинган Навоийнинг мукаммал асарлари 10 жилдга жамланиб, унинг тўққизинчи жилдидан ўрин олди. Бу хайрли ишларда менинг ҳам ўзига хос иштироким борлигидан беҳад мамнунман.\n1962 йилда «Навоий ҳаёти ва ижоди» деб номланган китобим чиқди. Кейинчалик, 1968 йилда бу китоб қайта ишланиб, тўлдирилган ҳолда чоп этилди. Шу кунларда эса яна янги нашри кутилмоқда.\nУмрим не-не улуғ зотларнинг бебаҳо меросларини варақлаш билан ўтди. Мен бу билан ҳар қанча фахрлансам арзийди. Ижодий фаолиятим давомида турли хил мавзуларда беш юздан ортиқ мақола эълон қилдим. Ўнлаб матн, йигирмага яқин таржималар ва рисолаларим чоп этилди. Оддий мисол: «Калила ва Димна» шу пайтгача олти марта нашр қилинди.\n1991 йил Эроннинг Теҳрон шаҳрида жойлашган «Кохи Гулистон» музейида сақланаётган Навоийнинг ўз қўли билан ёзилган «Наводир ун-ниҳол» девонини тўрт тилда: ўзбек, рус, инглиз ва форс тилларида ёзилган сўз боши билан нашр этишга муваффақ бўлдим. Бу иш адабий ҳаётимизда ҳам, шахсий ҳаётимда ҳам энг қувончли воқеа бўлди. Ҳазратнинг ёшларимиз маънавиятини шакллантиришда муҳим асар ҳисобланган «Сирож ул-муслимин» 1990 йилда, ҳаёти сўнггида ёзган «Муножот»и 1991 йилда биринчи бўлиб севимли журналимиз «Ёшлик»да нашр этилгани мени беҳад шод қилган эди.\nАдабиётдаги ютуқларимда талабаликда сабоқ берган устозларимнинг ҳиссаси беқиёс. Биз талабалар Шарқшунослик институтида урушдан кейинги анчайин оғир йилларда сабоқ олдик. У пайтларда институтларда дарсхоналар, стол-стуллар етишмас эди. Бунинг устига қишда аудиторияларнинг совуқлигидан тузук ўқий олмасдик. Янги ўқув йили бошланиши билан талабалар пахта майдонларига сафарбар этилар эди. Айни илм ўрганадиган пайтда уч ойлаб пахтазорларда сарсон-саргардон бўлардик. Мен бу гапларни бугунги талаба ёшларимиз яратиб қўйилган шарт-шароитларнинг қадрига ецин деб айтиб қўймоқдаман.\nДарҳақиқат, ўрни келганда бизларга таълим-тарбия берган улуғ устозларимнинг номларини бир эслаб қўйсам: А.Ҳамроев, С.Мирзаев, Б.Холидов, Н.А.Семенов, А.Муталлибов, Н.Ф.Солодовникова, В.Д.Шиллер. А.К.Аренда, И.Ф.Левицкий, Н.Халфин, О.Умаров, Г.А.Бондоревский ва бошқалар... Бу зотлар ўз касбининг ҳақиқий фидойилари эдилар.\nЭсимда, 1950 йил Ленинград университетидан келган Александр Николаевич Болдирев институтимизнинг Шарқ факултети 3 ва 4-курс талабаларига «Форс мумтоз адабиёти»дан бир ой дарс бердилар. Домланинг форсий шеърларни гўзал талаффуз билан ўқишлари ҳаммамизда катта таассурот қолдирди. Жумладан, устознинг сабоқлари менинг ҳам кўнглимда бир умр муҳрланиб қолди. Кейинчалик тақдир тақозоси билан Ленинград университетига аспирантурага борганимда шу домла илмий ишимга раҳбар бўлдилар. Диссертация мавзуси «Мажолис ун-нафоис» асарининг илмий-танқидий матни ва адабий манба сифатида ўрганиш масаласи эди. Бу мавзу Александр Болдиревга ҳам жуда маъқул келган эди.\nХуллас, мен энди Навоий асарларини жиддий мутолаа қилишга киришдим. 1956 йилнинг бошлари эди. Домла жадаллик билан диссертацияни тугатишим зарурлигини, Навоий туғилган куни илмий ишим муҳокамага қўйилишини айтди. Мен ишни охирига етказолмай қолишдан хавотирда эканимни айтганимда, устоз бир ажиб гап айтдилар: «Бизлар ҳар йили, ҳатто Ленинградда даҳшатли уруш кетаётган пайтларда ҳам Навоийнинг таваллуд кунини катта-катта анжуманлар, навоийхонликлар билан ўтказиб келганмиз. Бу йил ҳам худди шундай бўлади. Сизнинг илмий ишингиз муҳокамаси ҳазратнинг туғилган кунига гўзал совға бўлади».\nБу гаплар менинг ғайратимга ғайрат қўшди. Қолаверса, ишимни ҳазратнинг таваллуд кунлари муносабати билан ҳимояга қўйсам вақтдан ютар эканман. Чунки илмий ишлар муҳокамаси навбатга кўра белгиланар экан. Менинг навбатим эса бир ярим йилдан сўнг келаркан.\nНатижа шу бўлдики, 1956 йилнинг 22 феврал куни академик илмий кенгашида номзодлик ишимни ҳимоя қилдим. Оппонентларим академик А.Н.Кононов, доцент Г.Костиговалар эди. Ўша куни сўзга чиққан олимларнинг Навоий сиймосига, унинг ижодига бўлган таважжуҳ ва ҳурматлари йиғилганларда катта таассурот қолдирди.\nДарҳақиқат, донишмандлар айтганидек, илм, ўқиш ва ўрганиш бизни бой ўтмишимизнинг маънавий ворисларига айлантиради. Илм, китоб кўнгил шамчироғидир. Бу ҳақиқатни ҳеч қачон унутмаслигимиз керак. Фарзандлар таълим-тарбияси фақат давлат иши эмас, бу оила уҳдаси ҳамдир. Болаларимиз ўз аждодлари қолдирган маънавий меросларни билишлари керак. Бунинг учун эса улар китоб билан дўст бўлишлари лозим бўлади. Зеро, аҳли илмлар айтганидек: «Китоблар қалбни ёритади, инсонни юксакликка кўтаради. Энг яхши орзу-истакларни уйғотади, ақлни чархлайди».\nЯратганга минг шукурки, бутун умрим илм ичида ўтмоқда. Икки қиз, бир ўғилни тарбиялаб вояга етказдим. Уларнинг бири биохимик, бири тиш доктори, бири қурувчи бўлди. Олти нафар неварамнинг учтаси олий маълумотли, магистратурани тугатди. Яна олти нафар эварам бор. Болаларим менинг соҳамга қизиқишмади. Аммо илмда ҳамжиҳатмиз. Фарзандларим – катта бахтим. Яна бир бахтим – яхши муҳитда, яхши ҳамкасблар билан ишладим. Бир жиҳатдан улар, қолаверса, улуғлар руҳияти мададкор бўлиб, шундай фаровон кунларга етиб келдим.\nИнсон учун бошқалар уқтирган ҳақиқатлардан кўра ўзи англаганлари қадрлироқ бўлади. Бироқ бу ҳақиқатларни қўлга киритиш анчайин машаққатли. Бу йўл инсондан фидойиликни талаб этади.\nАдабиёцҳунос олим, профессор Суйима Ғаниева ана шундай заҳматкаш ижодкорларимиздан биридир. У узоқ йиллик илмий изланишлари орқали ўзбек ўқувчисига мумтоз адабиётимизнинг буюк вакилларини таништиришдек масъулиятли ишда жонбозлик қилди. Бу йўлда ўнлаб рисолалар нашр этди.\nМаълумки, буюк аждодларимиз ўзларининг ижодий мерослари билан жуда катта панд- насиҳат мактабини яратдилар. Энг қадимий ёзма ёдгорликлар саналмиш битиктошларни оламизми, Юсуф Xос Xожибнинг « Қутадғу билиг» достонини оламизми, Аҳмад Югнакийнинг «Ҳибатул ҳақойиқ» номли беназир асарини мисол қилиб келтирамизми, буларнинг ҳар бири бадиий тафаккур ва инсоний фазилатларнинг ўзаро уйғунлигидан ташкил топган. Алишер Навоий асарлари эса бу тоифага мансуб асарларнинг энг сараларидир. Таъбир жоиз бўлса, ҳазратнинг асарлари шарқ шеърияти оламининг завол билмас чечакларидир. Токи, оламда сўз қадрини англагувчи инсонлар бор экан, ҳар бир авлод бу чечакларнинг янгича ифорини кашф этади.\nАтоқли олима Суйима Ғаниева ўз ижодий фаолияти давомида ҳазрат Навоийнинг беназир ишқномаларини ўзига хос тарзда тадқиқ этиб келмоқда. Шу кунларда Суйима Ғаниева ўзларининг муборак 80 ёшини қаршилади. Ҳурматли олимамизни ана шу қутлуғ айём билан барча адабиёцеварлар номидан муборакбод этамиз.\n"http://www.kutubxona.com/wiki/index.php?title=Suyima_Gʻaniyeva._Koʻngil_shamchirogʻi_/_Kiril&oldid=14458" dan olindi